qundao/data-zh-poetry huggingface dataset:
登北固山
作者：吴铭道
朝代：清

北固江山围铁瓮，波涛浩浩兼天送。金焦门户两浮杯，阅世如流真一梦。很石之名亦已矣，紫髯桑盖谈微中。北人乘马南人舟，祇说风帆绝飞鞚。一朝鼓角地底鸣，舟似老牛鞭不动。岸上奔呼杀声恶，弃仗连营嗔腿重。烟中尚见梅花岭，血色模糊指螮蝀。雄镇原无韩岳功，廷诤谁来陵黯戆。徒然猛黠非长城，岂能别驾偕雏凤。江山相对各悲怆，风景凄其失豪纵。海潮岁岁齧山根，木柿竹头填石缝。东来流涕竟何人，饮竭黄垆嫌未痛。卧龙已去狾儿亡，纵有狂谋知不用。浪淘日落无余观，空教事往留深恸。
至滇池
作者：吴铭道
朝代：清

六诏关河万里程，汉家池水古昆明。段兴花绕金棱涧，庄蹻山开玉女城。枸酱蛮王经百战，海篺渔父话三生。月前雨后东西寺，出水孤光一道横。绝怜生望玉门关，闭断羁臣老未还。鸡马祭遥供鬼食，西南檄到破神奸。山堆秋爽鸦头髻，水作江澄雉子斑。细说披猖邛笮事，韬兵久不事黄间。
至滇池·其一
作者：吴铭道
朝代：清

六诏关河万里程，汉家池水古昆明。段兴花绕金棱涧，庄蹻山开玉女城。枸酱蛮王经百战，海篺渔父话三生。月前雨后东西寺，出水孤光一道横。
至滇池·其二
作者：吴铭道
朝代：清

绝怜生望玉门关，闭断羁臣老未还。鸡马祭遥供鬼食，西南檄到破神奸。山堆秋爽鸦头髻，水作江澄雉子斑。细说披猖邛笮事，韬兵久不事黄间。
荥泽渡河
作者：吴铭道
朝代：清

广武山前日欲暮，浩浩黄流绝天注。践土沙埋积血腥，战场吊古盘荒戍。阴火青磷夜近人，饥鸢窜鼠啼当路。浪打孤城移上山，确磝已解成皋固。镫前残垒汉与楚，百战重瞳此中误。
赠复官
作者：吴铭道
朝代：清
体裁：五言律诗

绕树栖难稳，惊巢甫脱身。可怜三户楚，都作两朝人。卖卜门生在，迁居孟母邻。要离今日冢，欲往瓣香陈。
赠复官
作者：吴铭道
朝代：清

绕树栖难稳，惊巢甫脱身。可怜三户楚，都作两朝入。卖卜门生在，迁居孟母邻。要离今日冢，欲往瓣香陈。
雁峰山上酒送子去江东彭禹峰先生朱陵送别家君子诗也直上五丈以其韵见赠奉答
作者：吴铭道
朝代：清

往事真如梦，心伤大小东。青烟埋战马，冷土蚀遗弓。复壁犹藏赵，冰天莫荐洪。年年明月里，乌子咽吴宫。骂坐非因酒，无须怨魏其。何来甫也贱，独就挺之儿。别忆朱陵后，人今白发垂。通家重先世，泣涕雁峰诗。
雁峰山上酒送子去江东彭禹峰先生朱陵送别家君子诗也直上五丈以其韵见赠奉答·其二
作者：吴铭道
朝代：清

骂坐非因酒，无须怨魏其。何来甫也贱，独就挺之儿。别忆朱陵后，人今白发垂。通家重先世，泣涕雁峰诗。
题黄玉圃巡使台阳花果图绝句雁峰山上酒送子去江东彭禹峰先生朱陵送别家君子诗也直上五丈以其韵见赠奉答·其一
作者：吴铭道
朝代：清
体裁：五言律诗

往事真如梦，心伤大小东。青烟埋战马，冷土蚀遗弓。复壁犹藏赵，冰天莫荐洪。年年明月里，乌子咽吴宫。
仲春斋居柬程翁紫书
作者：吴锡彤
朝代：清

春郊争出游，香山净如沐。堤回柳眼青，径茁草心绿。幽轩点易馀，凭阑起遐瞩。山光落几砚，林翠滋卷轴。游目趣转深，得心理自足。缅怀学古人，博观匪尺幅。既探尼山旨，旁通及乾竺。何时携笈来，相与共饘粥。
蓉江即景
作者：吴锡彤
朝代：清

百雉临江岸，芙蓉久擅名。水连秋港阔，帆趁午风轻。雁落波初冷，花开日正晴。烟光相淡荡，云物共鲜明。艇小堪垂钓，歌清待濯缨。渔樵聊作侣，鸥鹭暂同盟。渺渺青云志，悠悠万里情。欲寻霄汉路，翘首望蓬瀛。
仲春即景
作者：吴锡玉
朝代：清

雨歇春鸠鸣，屋头曜初日。百卉发华滋，满林生趣溢。岩际云英英，篱边水活活。平畴连远山，青葱如一色。柳岸驱犊行，花蹊荷缸出。努力事春耕，良时慎勿失。
秦园
作者：吴锡玉
朝代：清

丘壑天然古，名园结构深。宁誇憩轩冕，正可涤尘襟。池渗甘泉味，堂馀嘉树阴。最宜修竹里，许我独携琴。
社友小集
作者：吴锡衮
朝代：清

柳映渊明宅，蓬深仲蔚居。前山来夜雨，小圃剪春蔬。客醉仍呼酒，灯明共说书。相看浑不厌，谁道食无鱼。
江城即事
作者：吴锡骏
朝代：清

夜来凄切砌蛩鸣，晓起萧骚窗竹声。鸦闹城头惊晓日，鹊喧树顶报新晴。绿杨庭院家家好，白袷风烟处处行。更上君山最高顶，海门空阔大江横。
一枝春·菜花和李味庄观察廷敬
作者：吴锡麒
朝代：清
体裁：词

接陇连村，弄辉辉、一路好春相引。鹅儿蜕后，便带酒边衫晕。桑阴半掩，更芳草、半添青衬。凭坐我、田水声中，画榼四围香近。还看柳绵成阵。叹韶光倏忽，桃花红尽。游蜂闹晚，待补者番风信。袈裟旧影。问曾否、给孤重认。愁故苑、搀入斜阳，是金是粉。
一枝春·野花和味庄
作者：吴锡麒
朝代：清
体裁：词

白白红红，道怜伊、怎莫唤伊名字。拖筇系榜，看遍夕阳村里。蓬茅梦冷，叹一样、美人身世。多谢是、蜂蝶频来，画出几丛憔悴。閒随绿芜青荠。算年年开落，都饶生意。朱栏绣槛，怕也绿阴能替。柴门笑语，任村女、乱簪高髻。还胜似、唱卖春风，半肩巷尾。
一萼红
作者：吴锡麒
朝代：清
体裁：词

倚阑干。渐萧萧落叶，送过几分寒。霜气蒙头，雨声灌耳，不堪逼入愁端。早无数、虫机雁橹，近黄昏、灯暗听来难。偏耐天涯，啼辛絮苦，迟到书看。一样山长水远，更砧催浣急，笳弄吹繁。往事如云，旧游成梦，怎禁重诉哀弹。蓦触起、枕函香动，惹酸心、多为木瓜山。感我樊笼鹤老，醒枕鱼鳏。
一萼红
作者：吴锡麒
朝代：清
体裁：词

渐寒轻。趁新泥送软，有约踏莎行。吭引簧圆，笑流香细，破禅潜逗春声。正竹外、短筇扶去，蓦吹来、铃语带凄清。米汁都消，净瓶易冷，谁话三生。且喜家风剩在，道竹针麻线，不费经营。黄檗茶煎，桃花饭煮，依然旧日杯铛。只怕是、柳枝几度，渐落花、风已紧芜城。那不鬓丝禅榻，此地关情。
一萼红
作者：吴锡麒
朝代：清
体裁：词

羡扬州。恰仙人楼阁，称得客星游。簪待黄花，觞行绿酒，逢君六十平头。记一样、蓬池斫鲙，只觚棱、月换旧时秋。烛猛歌豪，金迷纸醉，那不勾留。若论平生事业，赖文章润泽，霖雨绸缪。小寄东山，暂纡前席，关心只为松楸。甚蟹稻、都烦料理，望茅檐、频为夕阳谋。君以乞养归里，今逮终制，
一萼红
作者：吴锡麒
朝代：清
体裁：词

羡阳回。恰围炉官阁，好约侑新醅。星斗三台，须眉五老，同听鹤奏南飞。飒飒瑶花飞起，捲蓬莱、五色画仙衣。景祝天长，时留春小，年贺冬肥。十载京华旧梦，已茅檐偃曝，容掩荆扉。广厦胸中，苍生心上，如君正赖支撑。莫笑白头无藉甚，愿彩线、重添补衮丝。岁岁蜜梅花底，来礼牟尼。
一萼红
作者：吴锡麒
朝代：清
体裁：词

论生涯。忍名山万卷，舍向梵王家。萤火搜寻，牛腰束缚，堪嗟过眼风花。想吾道、津梁已倦，藉者场、胜果證袈裟。鍱腹铜围，传衣宝付，呈佛诗誇。还忆钞来善本，在春明坊里，同岸乌纱。秘简嬛嫏，丛编宛委，几回细剔云霞。蓦换了、华严富贵，付挲攞、几树夕阳遮。且与同斟米汁，閒老苍华。
一萼红
作者：吴锡麒
朝代：清
体裁：词

趁筇轻。向乱山影里，来领古今情。折竹留寒，危苔助滑，几载惟有云行。送不尽、斜阳归鸟，就林缺、高塔指飞英。直接苍茫，烟无寻处，眼底先青。莫怅寒毡依旧，只梅花一味，别有春生。半臂归来，大瓢负出，梦醒休说功名。但赢得、酒倾下箬，变鸥波、常愿绕菰城。回首髯仙到也，月上空亭。
一萼红·为汪剑潭悼亡七叠前韵
作者：吴锡麒
朝代：清
体裁：词

掩鸾钗。叹游仙人去，漠漠积寒苔。杂佩犹留，綦巾故在，只愁潘鬓霜催。幸赖是、回头岭近，早瘴乡、联舫赋归来。录补墉城，书编彤管，果證莲台。尤羡佳儿鹊起，有选楼高格，水部清才。夫子文章，一家著述，修成奇福应该。只天上、琼花易返，误春风、不见广陵开。徒惹鳏鱼泪渍，醒枕难揩。
一萼红·其一
作者：吴锡麒
朝代：清
体裁：词

数前程。叹飘飘萍梗，底事误浮名。几处游踪，百年生计，消磨雨枕风灯。也听惯、平沙雁叫，只往来、难认雪中痕。春梦模糊，冬烘潦倒，秋叶零丁。多谢良朋契合，任天涯海角，一样关情。旧雨青苔，故人白板，今朝来说前盟。怕蓦地、移宫换羽，惹秋坟、鬼唱不堪听。且共一瓶浊酒，醉倚云扃。
一萼红·其一
作者：吴锡麒
朝代：清
体裁：词

望亭林。早搀来绿意，帘锁昼愔愔。蜂已移房，莺还选树，馀红拚付波沈。算只有、此花能替，莫等閒、孤负殿春心。没骨图开，将离曲唱，婪尾杯斟。也说五云多处，惜翻阶句好，若个裁吟。金带围空，玉钩斜冷，却添歌吹于今。看一路、载香船去，荡灯光、画入柳阴深。笑问嬉春杜牧，街子谁寻。
一萼红·其三
作者：吴锡麒
朝代：清
体裁：词

蓦开图。认提雕挈鹭，浑不待招呼。六柱船停，三间屋坐，一般同话江湖。忽忆到、大旗落日，仗毛锥、胆气十分粗。丹青何处，酒杯剩对，如此头颅。豪气除犹未尽，又琵琶拉杂，催付檀奴。烟软云松，金迷纸醉，可能销得魂无。只欠我、散花场里，坐蒲团、一个老禅枯。叹珍珠百琲，才子词输。
一萼红·其二
作者：吴锡麒
朝代：清
体裁：词

指青杨。只者条门巷，最惯踏斜阳。结客尊罍，惜香乐府，今朝容得臣狂。道一样、文章声价，趁光阴、能几闹梳妆。后日萍波，前因絮果，此度花房。料我相逢曾识，早吹来吴语，彷佛篷窗。水调传歌，湾头唤渡，二分月子留将。偏可惜、衣香鬓影，梦扬州、也似鹤飞忙。待到银河晓落，魆地红墙。
一萼红·其二
作者：吴锡麒
朝代：清
体裁：词

溯天风。正觚棱翠耸，隐隐五云中。烟水宁贪，文章未报，病馀自愧衰慵。感老去、鬓丝禅榻，梦归来、犹恋景阳钟。仙侣蓬壶，朝班鸥鹭，尺五遥通。谁遣扬州慢唱，甚皋比忝窃，愁说归农。荒到松楸，凄生井臼，自怜身已枯桐。幸此日、群星会合，仗锦袍、一领照衰翁。起望长安西笑，藜火增红。
一萼红·忆张仲雅湘潭八叠前韵
作者：吴锡麒
朝代：清
体裁：词

送风蒲。记桃花江上，一棹雨模糊。数过邮程，寄来吟札，但凭蛮语传呼。怅三十六湾烟月，照琴堂、未许梦归吴。黑蝶吟忙，红蕉种早，丹荔尝初。剩我竹西近在，只药炉茶灶，已学禅枯。三影分吟，一筝传唱，劳君尚念菰芦。叹无奈、萧萧白发，听啼来、峡里早猿孤。多谢斜阳影在，寄不成书。
一萼红·题友人莲塘图同山尊九叠前韵
作者：吴锡麒
朝代：清
体裁：词

觅莲侬。爱重花密叶，摇荡水云中。鸥鹭联床，菰蒲借梦，洗教热恼全空。蓦十顷、玻璃风起，渡凉堂、划住酒波红。不定珠圆，十分香透，一样心通。莫道东林社里，也曾修净土，同證禅宗。暗曳明珰，徐移罗袜，但凭鱼戏西东。最难得、月迟烟晓，恰招来、君子话清风。正是歌回白纻，人倚吴篷。
一萼红·题张稼村农部灏六桥撰杖图十叠前韵
作者：吴锡麒
朝代：清
体裁：词

奉清游。恰春来花鸟，杖履任悠悠。塔认黄妃，鱼呼宋嫂，多缘此段勾留。渐催动、外湖船早，让西泠、閒了旧沙鸥。听闹渔榔，看摊香市，且赁僧楼。最羡先生潇洒，任郎君官贵，尽惯林邱。长帽青笼，宽鞋红趿，但争老子风流。只堤上、柳催及第，要他时、传唱出皇州。值得阿翁笑口，重学遨头。
一萼红·黄母丁孺人节孝诗五叠前韵
作者：吴锡麒
朝代：清
体裁：词

柏舟诗。叹风诗一卷，苦节几人垂。竹念孤生，桐悲半死，得期同穴何时。但留取、卷葹味在，道抽来、心苦我能知。惨念饥猿，哀怜冻雁，身是羁雌。幸剩怀清台在，任银杯易化，丹穴难移。窀穸经营，松楸指点，依稀夕照人归。到楔棹、今番云外，已荒原、屡换白云飞。直待草生书带，方识孤儿。
万里春
作者：吴锡麒
朝代：清
体裁：词

些儿绿意。作伤春天气。怎东风、落尽花花，只杨花是泪。泪纵无人替。已愁到、那人心里。怕明朝、冷雨搀来，把纱窗牢闭。
三姝媚·缝穷妇
作者：吴锡麒
朝代：清
体裁：词

尘凝双鬓悄。渐西风骚骚，沿街来早。也费裁缝，道一般针线，莫嫌潦草。十指玲珑，曾小市、琵琶弹好。憔悴而今，天吴紫凤，眼迷颠倒。如此生涯堪笑。但听说明朝，送穷应恼。土锉糠灯，料破毡滋味，不输多少。百结愁心，偏旧梦、牛衣人老。漫想红楼，刀尺鸳衾制巧。
三部乐·河豚
作者：吴锡麒
朝代：清
体裁：词

贩鲜船早。道一死能甘，已拚坡老。生成奇味，那许鱼虾争闹。休只贪网西施，惹发风动气，忍俊多少。漉漉乳时，始信金诃披好。三头听谁部署，渐上灯节过，又催春到。经得絮花雪大，桃花红小。洗纤埃、井华易净，约馋口、腥砧须饱。呼莫且莫，待荻笋、芦芽齐了。
下水船·秋后写望
作者：吴锡麒
朝代：清
体裁：词

收拾西风去。留了不多红树。画里苍茫，遥认夕阳归路。雁来处。只带微云一片，又化天涯飞雨。蛩无语。冷落青苔暮。还借幽人小步。一桁沽帘，倚来秃柳如舞。田蓑聚。争索垆头醉好，老瓦澌澌凉注。
丑奴儿·草有名马兰头者词以写之
作者：吴锡麒
朝代：清
体裁：词

江南草长莺飞熟，荠换花残。芹杂泥衔。野绿肥挑雨一篮。田家滋味朝炊早，略糁吴盐。也趁时鲜。持赛花猪分外甜。
东园
作者：吴锡麒
朝代：清
体裁：五言律诗

弥望东门菜，荒塍棱棱分。晓光馀冷露，秋色有停云。记合伽蓝续，名曾富景闻。凄音互相答，虫语太纷纷。
东风第一枝·储香岩桂荣属题程姬寿生梅花小影
作者：吴锡麒
朝代：清
体裁：词

就影寻烟，投香讨雪，敲空飞响吟句。旧游閒了歌船，写入孤山暮雨。疏花几点，怕也是、前生娇女。问甚时、修到冰姿，未减晚妆情绪。人静也、月华徐吐。风起也、玉鳞低舞。尚疑翠羽来时，梦里赠伊软语。天涯相忆，莫便化、行云归去。倩夕阳、画向春波，一笑镜中应许。
东风第一枝·落梅
作者：吴锡麒
朝代：清
体裁：词

驿馆春深，铃斋客老，玉烟吹坠亭圃。问谁擪笛江城，唤起薄阴万树。游仙梦醒，早一缕、冰魂飞去。最恼人、枝上青禽，犹对晚蟾孤语。閒指点、瘦痕横处。浑不似、画桥前度。剩教环佩归来，只是伴人醉舞。妆销半面，料粉碎、香瘢难补。待借他、叶底微酸，写入雨帘新句。
临江仙
作者：吴锡麒
朝代：清
体裁：词

梦醒不知天与水，随帆飞入银河。中流击楫听吾歌。笙钟铿戛，高浪驾鼋鼍。万里洪涛从此合，秋寒风露原多。芙蓉采采去如何。红萍一点，摇荡水晶窝。
临江仙
作者：吴锡麒
朝代：清
体裁：词

细雨忽沾洒，柳阴暗处，如袅炉烟。渐鳌禁、清钟报午声圆。联翩。看招鹓鹭，千花外、共曳诗肩。旁观羡，道十洲会罢，归去群仙。流连。名园似画，遥接宫树芊绵。有蓬池老手，斫鲙尤鲜。灯前。话烟波约，今宵梦、已到鸥边。听檐角，似送来篷滴，身在吴船。
临江仙·吴园探桂
作者：吴锡麒
朝代：清
体裁：词

此地问谁招隐，小山有约寻幽。离骚遗怨广寒秋。古香吹逆鼻，黄雪扑盈头。月子二分光照，露华五夜争流。最宜金粉画扬州。霓裳开宝席，仙佩艳琼楼。
临江仙·夜泊瓜洲
作者：吴锡麒
朝代：清
体裁：词

月黑星移灯屡闪，依稀打过初更。清游如此太多情。豆花凉帖地，如雨咽虫声。渐逼疏篷风淅淅，几家茅屋都扃。茨菇荷叶认零星。不知潮欲落，渔梦悄然生。
临江仙·病中作
作者：吴锡麒
朝代：清
体裁：词

吹过残云欲冻，扑来落叶偏惊。自怜药裹太关情。略移枯枕，透入半窗星。隐隐带围锐减，萧萧发素行增。扬州梦里可怜生。缡褷瘦鹤，只是耐伶仃。
临江仙·红桥道中赋枯荷
作者：吴锡麒
朝代：清
体裁：词

一片斜阳路，碧云老去，寒满荒波。画桥外、无人唱到莲歌。消磨。叹西风紧，和纨扇、卸了青罗。思量著，尽翠靫丁倒，鸳梦如何。傞傞。无人古岸，飞雨一霎潜过。怕秋丝催老，已自无多。寻么。向空烟里，凭收拾、去补渔蓑。开霜镜，渐佩环零落，还照山蛾。
临江仙·金棕亭教授兆燕招同秦西岩前辈黉、汪对琴比部棣、家并山山长珏红桥纳凉
作者：吴锡麒
朝代：清
体裁：词

桥外有堂堂外竹，竹间流水如琴。移来藤榻就凉阴。莲花名士语，鸥鸟故人心。醉我清尊宜此地，浑忘日落遥岑。秋光回首竹西深。蝉声孤磬戛，萤火一星沈。
临江仙夜泊瓜洲
作者：吴锡麒
朝代：清

月黑星移灯屡闪，依稀打过初更。清游如此太多情。豆花凉帖地，知雨咽虫声。渐逼疏蓬风淅淅，几家茅屋都扃。茨茹荷叶认零星。不知潮欲落，渔梦悄然生。
九日登临江亭
作者：吴锡麒
朝代：清

登高故事畏人夸，九日天涯又水涯。江影明边初落雁，夕阳黄处独看花。相思兄弟难成梦，如此亭台不是家。输与沙鸥心迹好，一汀秋色住蒹葭。
买陂塘·咏盆中莲子成荷
作者：吴锡麒
朝代：清
体裁：词

问冰瓷、几时裁植，掀泥微擢纤媚。匀圆争得如钱样，已到欲花时矣。清苦意。便不识莲侬，也带侬滋味。疏帘净几。看软柄须扶，柔茎易颤，牵引到丝子。横塘路，曾记房房密比。秋风留下根柢。正愁儿手拳难见，却又苗条如此。恣游戏。要竹叶编船，学作搴香舣。芳情个里。道扇许萤兜，杯容蚁泛，且结小连理。
买陂塘·钓丝
作者：吴锡麒
朝代：清
体裁：词

袅筠枝、一丝轻挂，乍沈旋又吹起。蜻蜓小立偏能稳，恰称夕阳新理。钩上未。记前度敲针，曾学儿童戏。沿缘慢水。正柳影牵连，莼根搅乱，鸥眼觑来细。休侈说，海上珊竿惯试。投来都是鳌饵。纤鳞亦解藏身去，微惹落花牵曳。情暗寄。渐腹里书传，容易相思系。风波慎尔。到玉尺兜时，银刀罥处，弱缕也难避。
买陂塘·题廖云槎风雨怀人图
作者：吴锡麒
朝代：清
体裁：词

已天涯、者般骚屑，恁教搀入风雨。济南纵说多名士，相望不堪孤旅。灯似缕。怕酒醒鸡鸣，送到伤心句。吟蛩又絮。问半枕斜偎，一舟横荡，筛响豆花未。年来事，我是匏瓜块处。茫茫偏惹愁绪。春梦易残婆亦老，剩个白头鸥住。思故侣。叹楚尾吴头，安得寻君语。相思最苦。便红树摇晴，银蟾移亮，难慰此悽楚。
买陂塘·题梁星子台陵苕精舍读书图
作者：吴锡麒
朝代：清
体裁：词

占西湖、一眉山瘦，平泉无此高致。当门隐隐云拦住，不许游红船舣。帷下未。恰带著、酸寒能称梅花味。邻钟唤起。更蒲褐同参，茶禅回施，修到福谁比。斜阳外，正见高枝络紫。淩霄尤羡名字。甘棠旧泽今无恙，笏立数峰如睇。珍重意。要长养、孙枝异馔铜槃似。龙蛇字里。道雪纸宜冬，萤灯照夏，行乐四时记。
买陂塘·题石镜春同福瘦竹幽花馆填词图
作者：吴锡麒
朝代：清
体裁：词

问安排、者般花竹，公馀谁共吟和。偷声减字商才定，又要换伊摊破。忙无那。怕滴粉搓酥，惹得繁花涴。门镮镇锁。只尺八拖来，芭蕉熨帖，位置一红妥。关情甚，可惜年华老我。于今意兴都惰。旗亭记起双鬟唱，无奈春风吹过。能几个。共井水人间，名字如君播。香围翠坐。尽女婿微云，尚书红杏，次第补清课。
买陂塘·题袁兰村通小仓山房月话图
作者：吴锡麒
朝代：清
体裁：词

者亭台、旧时曾记，老仙今已何处。西风也送么蟾到，照透晚来窗户。凉似许。只画不成烟，一片伤心树。相逢且住。恰酒盏新温，琴言好伫，缺月正须补。匆匆别，还念燕山此去。游踪都怕难据。留人只是江南好，拦住青山无数。频回顾。道鸥鹭休猜，要认重来路。他时唤渡。待临汝郎来，清光相对，高咏泛牛渚。
云林寺访慧朗上人
作者：吴锡麒
朝代：清
体裁：七言律诗

石头路滑亦何辞，曳杖来寻瘦阿师。有约白云迎客起，贪看红叶到门迟。住山要乞安心法，呈佛何妨本色诗。踏遍松阴欲归去，泉声十里晚风时。
五福降中天
作者：吴锡麒
朝代：清
体裁：词

团圞共说无生话，寻思是何因果。竹报平安，林成坚固，著得跏趺人坐。情缘勘破。便何肉无妨，周妻亦可。活现如来，拈花笑口者般哆。逢场原是戏剧，甚随身竿木，难道真个。跳出葫芦，打开窠臼，不怕毗岚掀簸。珠围翠裹。荡一片香光，此中留我。米汁须分，玉梅三九过。
仲家浅
作者：吴锡麒
朝代：清

凫云吹欲落，峄雨晴不飞。万柳绿无次，高低隐斜晖。其上仲子庙，俯瞰渔家矶。庙前晒破网，墙上堆蓑衣。即是其子姓，百代犹相依。惭予负米人，轻自离庭闱。愿言诉怀抱，不见剑佩归。天暝水风大，月上人影稀。安得农丈人，鸡黍慰我饥。
企喻歌·其一
作者：吴锡麒
朝代：清
体裁：古风

朔风吹蓬蒿，惊沙落如雨。鹞子不见来，黄雀相尔汝。
企喻歌·其二
作者：吴锡麒
朝代：清
体裁：古风

快马不络头，报雠走千里。日暮悲风生，磨刀陇头不。
偕施藻岚枚蔡柳堂鹏沈臞庵士鋐入杨梅坞访三祇上人留宿师子林同作二首·其一
作者：吴锡麒
朝代：清
体裁：五言律诗

幽鸟话溪晚，林扉掩薄曛。好山都隔竹，冻涧易藏云。此地茅茨熟，诸天梵呗闻。来先参米汁，佛见也欣欣。
偕施藻岚枚蔡柳堂鹏沈臞庵士鋐入杨梅坞访三祇上人留宿师子林同作二首·其二
作者：吴锡麒
朝代：清
体裁：五言律诗

有僧如此少，小住亦为佳。明月窥寒榻，孤窗逼峭崖。灯前落苍鼠，梦里健青鞋。半夜松涛发，身疑风雨偕。
八声甘州·题张惺斋徵君炯池上草堂图即送其还宣城
作者：吴锡麒
朝代：清
体裁：词

算乡关、已到雁来时，木叶渐纷纷。正佳儿夜读，一蛩相答，灯火黄昏。怕是松苍竹老，烟水待鸥群。还送跨驴去，落日都门。差喜菊花无恙，要冬心共守，浊酒温存。况对床风雨，旧事好重论。问几时、寄来团扇，诉相思、画出敬亭云。定知我、倚栏干处，一样思君。
八宝妆·题张芑堂燕昌羽扇谱
作者：吴锡麒
朝代：清
体裁：词

一扑鲜云，满怀晴雪，展卷尚馀凉驻。曾访金婆门巷远，踏遍斜阳萧路。归来飞梦月湖，湖水明边，梳翎重识螺鬟女。才是合欢时节，烦遮眉妩。休羡比翼多情，最怜羽客，年年淮海催去。数归信、道伊应准，怕归自、西风来处。惹多少、閒愁恁谱。画图隔断秦鸾舞。尽渺渺飞鸿，横空重写张家赋。
八归
作者：吴锡麒
朝代：清
体裁：词

鞭摇夕照，村寒难避，孤堞隐见云外。烧灯有约吟官阁，休说沈郎憔悴，瘦宽腰带。但说烟波湖上兴，叹旧梦、閒鸥都改。算俊侣、只有梅花，岁晚一枝待。曾记红衣雪里，西溪呼棹，惯与渔樵同载。水边花影，酒边月影，不比婵娟难买。好三间卜筑，一角青山镇相对。吾先去、为君料理，竹粉凉边，描个画图在。
冬菜十二韵
作者：吴锡麒
朝代：清
体裁：五言排律

旨蓄三冬记，园官供可能。荐辛盘里未，抽甲雨中曾。液引渠流注，肥经土气蒸。青虫饥蚀叶，黄蝶瘦穿塍。好藉浓霜压，全和夕照登。多情成把送，求益足斤称。择地摊千本，当风挂一绳。瓮材随处觅，盐价应时增。丁倒埋尘窖，清饶出酒灯。咬根宜我辈，食澹比山僧。美味甘于肉，寒声脆似冰。茅檐逢岁晚，此色正须矜。
凄凉犯
作者：吴锡麒
朝代：清
体裁：词

二分瘦月。垂杨外、窥人已换华发。旧游冷落，画图空在，看成愁碧。挑灯泪咽。怕重与、青山对说。甚邻家、偏催梦醒，笛里几波折。惆怅金陵路，小舫疏帘，好春时节。梅花过了，又桃花、乱飘红雪。要换生绡，写烟草、芜城暮色。待君来，痛饮十日莫话别。
凄凉犯
作者：吴锡麒
朝代：清
体裁：词

投林倦鸟。前尘隔，巢痕认已全扫。苇帘土锉，萧萧四壁，冷侵破帽。相思远道。摇孤晕、油灯穗小。便天涯、音书肯寄，冻雪雁飞少。还问旗亭路，画壁谁来，酒人都杳。草荒旧里，料齐讴、那时应好。一样尊前，怕残妓、杨花唱闹。惹匆匆、一夜客在梦里老。
凤凰台上忆吹箫
作者：吴锡麒
朝代：清
体裁：词

冷落鸦边，凄凉叶底，一条古巷弯环。问冶春踪迹，数梦都难。叹息琵琶仙去，流水外、别调谁弹。西风紧，萧萧草树，暗起清寒。湖山。故宫十里，算桂子荷花，尽足盘桓。甚小门闭后，斜照同閒。燕子归时应恋，凭翠袖、几处阑干。重回首，新愁旧愁，并作秋看。
凤凰山怀古
作者：吴锡麒
朝代：清
体裁：古风

松光透天天欲湿，作势蟠挐万蛟立。咫尺苍茫不辨人，厓山暗捲寒涛入。杭人故事说康王，行宫十里营钱唐。西湖花鸟奉宸赏，不与汴水同荒凉。纳凉闻幸翠寒堂，讲武还过御教场。此时此山入大内，凤凰尔在云中翔。百官环佩花漏午，不知今者唯斜阳。呜呼宴安鸩毒厚，金牌竟阻黄龙酒。风波狱起堕长城，从此中原非宋有。呜呼游戏干戈生，襄阳炮火烧空明。笙歌梦转秋风急，蟋蟀声催白雁声。主失乾纲臣误国，撞坏家居良可惜。残山留作画图看，一片伤心天水碧。凤兮凤兮尔亦哀。眼见宫阙成蒿莱，金支翠旗安在哉。问月月已落，看花花未开。隔江风雨诸陵来，棠梨麦饭无人哭。几树冬青怪鸱宿，冷落凤凰青隔竹。
击梧桐
作者：吴锡麒
朝代：清
体裁：词

疏叶摇寒意，黄渐上、江口垂杨千缕。碎响忽吹来，洒飞雨、只在菱花瘦处。分明镜里，繁华照后，留照寒鸦古树。有甚鸳鸯梦，剩水田一片，时翘幽鹭。簇锦轻帆，泥金小户，总是一般尘土。欲说西风恨，问恁写、曲折玉钩斜路。但听秋坟新唱，似愁还怨，按后庭遗谱。闪芦根、萧萧幽绿，萤影无数。
刘春及廷楷斋中赋水仙
作者：吴锡麒
朝代：清
体裁：七言律诗

怀之渺渺见娟娟，相忆相逢各有缘。高格白描灯上候，小窗清供雪晴天。湖头庙已寒泉荐，海上琴谁古调传。愿借微波托心素，今宵月落未能眠。
初雪
作者：吴锡麒
朝代：清
体裁：七言律诗

爬沙一曲谱帘栊，密洒斜飞态不同。对我青山蒙絮帽，待人粉本画渔篷。浊醪已长前村价，黄叶才空昨夜风。报与老农应色喜，鸦娘门外咒年丰。
剔银灯
作者：吴锡麒
朝代：清
体裁：词

龙女种花归矣。小笔香奁能替。桃竹分红，木莲衬碧，尚有蛮烟吹起。滇书注未。怕难识、蔝蔜名字。惆怅行分雁翅。写向柳丝风里。云水千重，湖山一角，愁仿杨家妹子。殷勤答汝。定遥盼、大雷书寄。
剔银灯·题喻少兰申江惜别图
作者：吴锡麒
朝代：清
体裁：词

一霎旗亭秋雨。断送那人归去。病柳将飞，寒烟自荡，孤负此花谁主。无情南浦。料难把、晚潮留住。怎忍飘流尘土。兜惹相思无数。愁晕灯摇，泪痕衫涴，曾誓心儿相许。酒醒何处。剩叶打、琵琶如语。
剪橙小集二首·其一
作者：吴锡麒
朝代：清
体裁：七言绝句

蟹天霜信最先知，橘后光阴与尔期。感旧不禁酸一点，吴姬筵上手搓时。
剪橙小集二首·其二
作者：吴锡麒
朝代：清
体裁：七言绝句

剪刀声里脱枝轻，香雾濛濛触手生。记得花时春未晚，楚乡细雨作清明。
北邙山行
作者：吴锡麒
朝代：清
体裁：古风

朝望北邙山，其下有车马。纷纷白衣冠，云是会葬者。丰碑螭首高屹云，不知谀墓何人文。白杨树下悲风起，故鬼啾啾语新鬼。几家寒食奠酒浆，风处宿草眠牛羊。华表不归千载鹤，今古聚成一邱貉。君不见，炙手可热势绝伦，一朝棺翣缠其身。门生故吏各自去，谁是坟前下马人。
十六字令
作者：吴锡麒
朝代：清
体裁：词

愁。酿就凄凉雨后秋。心和月，荡漾在帘钩。
卖花声·题罗两峰仿马湘兰画兰
作者：吴锡麒
朝代：清
体裁：词

烟雨满汀洲。香草谁收。残煤替写秣陵秋。马四娘家何处是，金粉添愁。名士在扬州。也擅风流。可怜辛苦学双钩。名署花之花尚在，白了僧头。
卖花声·题钱叔宝画董姬小影
作者：吴锡麒
朝代：清
体裁：词

容易玉成烟。春寄谁边。横塘芳草自年年。那道云魂吹不去，流落人间。眉黛似愁牵。听说从前。桃花残劫秣陵偏。一个娇娆传乐府，名士因缘。
南乡子·桃源
作者：吴锡麒
朝代：清
体裁：词

云捲一村晴。芳草裙腰画不成。弦索吹来茅店里，东丁。小伎杨花唱好听。春水夜来生。误杀寻源艇子行。几树野桃开放了，清明。閒看风鸢放出城。
南柯子·题陈默斋惜花图
作者：吴锡麒
朝代：清
体裁：词

春短催三月，花寒瘦一枝。雨丝丝搅鬓丝丝。又是画帘肠断阿灰时。恨远难成梦，愁深转欠诗。满天如雪落胭脂。只向青苔石上画相思。
南楼令
作者：吴锡麒
朝代：清
体裁：词

一片水云乡。不知何处凉。算秋风、才到银床。起换歌头歌水调，有花露、湿莲房。侬小住西塘。花香梦亦香。蓦人前、难学迷藏。侧倚团团罗扇子，偷半面、看鸳鸯。
南楼令·题曲江亭为柳村赋
作者：吴锡麒
朝代：清
体裁：词

烟水望来宽。斜阳画出看。听涛声、隐隐生寒。似与广陵圆旧梦，催海月，到阑干。白鹭一痕乾。茅亭客正还。论往来、今古须参。我是之江三折惯，怕扬子、认归帆。
南楼令·题石谷上人小像
作者：吴锡麒
朝代：清
体裁：词

透顶压寒青。飞空舞片云。是松是鹤即声闻。难得萸湾清不染，才證到、阿师心。米閧鱼喧过，吴头越角分。刹竿竖起问来因。要取者番茶梦熟，胜诵了、度人经。
南浔舟中同问渠叔作
作者：吴锡麒
朝代：清
体裁：七言律诗

东西水栅市声喧，小镇千家抱水圆。败齿印沙沽酒屐，橛头抄路送租船。清风桥口三年梦，太尉城边一笑缘。点缀荒寒赖乌柏，小梅花压几梢偏。
南浦
作者：吴锡麒
朝代：清
体裁：词

云飞画栋，剪江风、吹过雁声寒。春水今番生早，新溜放前滩。料理一帆归去，尽閒鸥、陪我梦同还。只柳枝犹短，不堪攀处，青眼已偷看。检点故衫尚在，道江州司马泪休弹。好是风波唱定，灯火报平安。浊酒晚来须买，拢轻舟、已见旧家山。怕夕阳回首，宦途辛苦话都难。
南浦
作者：吴锡麒
朝代：清
体裁：词

看云剑外，念停帆、云外有人无。引我相思鸥外，凉影落菰芦。欲课旧亭鱼计，蘸烟波、难写五湖图。老一番、斜照花泾，断门掩、绿苔孤。记否艳歌一曲，唱燕台、落叶打窗初。此度巫公祠下，新月任招呼。为问藕花香满，共何人、洗句向冰壶。隔几重云水，梦来空与晚潮俱。
南浦·春水用玉田韵
作者：吴锡麒
朝代：清
体裁：词

溪口夜来生，便和烟带雨，溶溶流晓。渔妇理妆窥，才今日、镜面峭寒新扫。楼台倒影，藏春莫道琼壶小。眼底绿波如画就，乱浸四围花草。相逢不恋萍踪，只依依南浦，鸥盟未了。时节过湔裙，问天上、何日画船人到。鱼书杳渺。年年杜若香生悄。那料寻源来又误，吹得落红都少。
南湖绝句三首·其一
作者：吴锡麒
朝代：清
体裁：七言绝句

田家桥转碧流通，凉杀垂杨四面风。淼淼全湖波不小，署名乞与水晶宫。
南湖绝句三首·其三
作者：吴锡麒
朝代：清
体裁：七言绝句

老僧头白话张家，舍宅碑荒坏树遮。消受一竿烟水活，黄梅雨过叫虾蟆。
南湖绝句三首·其二
作者：吴锡麒
朝代：清
体裁：七言绝句

渔船撶过水边扉，明灭湖光泼钓矶。荷叶已高花尚欠，一痕乾雪鹭鸶飞。
古北口迤南一带群山秀峙松栝特盛
作者：吴锡麒
朝代：清

我行趋而东，朝晖射我西。群峰侧面出，云气高不低。其下覆松栝，寒重翠屡迷。残雪时一片，皎若孤鹤栖。茅屋四五家，樵汲相提携。风吹斧声堕，林束炊烟齐。不谓塞上山，有此物外蹊。冥冥若相系，迹往神为稽。
台城路
作者：吴锡麒
朝代：清
体裁：词

吴波千顷流情去，杂愁暗萦花草。旧雨来迟，停云望远，堪笑天涯泥爪。芳华易老。问一径蘼芜，采香谁到。闷掩屏山，晚亭无梦独吟悄。东风曾共小别，又碧荷扇外，相促游棹。酒笛邀风，鸥波坐雪，输与者边斜照。催人去早。只月影淮流，惯增清恼。暝色摇灯，一天凉雨搅。
台城路·前题
作者：吴锡麒
朝代：清
体裁：词

几番惆怅檀房别，回头露华零乱。酒冷浇迟，苔荒暝早，暗被游丝牵断。妆馀半面。甚听了金铃，又添娇颤。昨夜天涯，黯然水驿与山县。良时休付浩叹。尚情难割处，香影萦绊。雾里迷藏，风前捉搦，春色留伊尝遍。红愁碧怨。剩一缕灵缘，画图重见。环佩谁闻，满天飞雨片。
台城路·前题
作者：吴锡麒
朝代：清
体裁：词

是谁露叶风枝外，和香唤回吟纸。影弱旋离，情浓未醒，蹴起乌衣双尾。芳华捻指。笑欲去还招，枉劳痴婢。化作巫云，前身都听逐流水。相思翻自此始。算楼头陌上，来往堪拟。十尺朱幡，几分斜照，倩女同盟生死。伤心句里。道蜕尽胭脂，怎抛青子。雨黑灯昏，杜鹃啼未止。
台城路·前题
作者：吴锡麒
朝代：清
体裁：词

游仙去去寻蝴蝶，相逢共谈离索。悟彻尘根，抛除宿蒂，一任花开花落。三生旧约。渐杏雨都消，梨云安著。色相先空，肯沾泥水被禅缚。馀寒偏又漠漠。叹光阴可恋，春也非昨。碧落何期，红颜此度，问到情波难泊。烧灯小阁。照残睡沈沈，算伊栖托。灰尽绯衫，梦香留枕角。
台城路·南湖感旧
作者：吴锡麒
朝代：清
体裁：词

夕阳多少閒鸥在，曾盟旧时秋水。松坠枯钗，柳回净眼，换了袈裟初地。陂塘数里。叹谁替词仙，石阑重倚。远晕烟蛾，晚山低锁一奁翠。平泉都已割舍，甚龙华发愿，难扫文字。酒被云残，诗襟雪瘦，梦老幅巾花底。休提燕子。问头白僧归，主人知未。独立苍茫，冷萤移暗尾。
台城路·姑苏道中赋得「渔妇晓妆波作镜」
作者：吴锡麒
朝代：清
体裁：词

开奁新淬青铜皎，何人稚眸偷注。袜软淩波，裙低接草，倒浸一花能语。鳞纹晓聚。要匊取柔蓝，悄添眉妩。照出盈盈，者般瘦样最怜汝。不争时世梳裹，只茴香髻子，斜绾鸦缕。荇带萦青，莼丝漾碧，错认谁遗钗股。空明似许。问网结千丝，几时兜住。悔被菱云，暗流春影去。
台城路·富春道中
作者：吴锡麒
朝代：清
体裁：词

江流不管閒鸥梦，匆匆似随帆转。鬓短笼烟，衫轻浣雪，禁得天涯人惯。丝风乍捲。听万竹阴中，画眉低啭。镇日狂歌，早催斜照堕天半。回头山远水远。只依依霁月，无限情恋。短笛能横，长鱼欲舞，相对蓬壶清浅。空明一片。想深谷高眠，白云都懒。钓火何来，隔滩流数点。
台城路·春晓登吴山见炊烟四起
作者：吴锡麒
朝代：清
体裁：词

绿杨城郭春如画，濛濛万家烟起。雨后偏迟，晴边较淡，都化江湖寒翠。清明过未。换禁火光阴，一杴新试。悄地风回，市声飞出白云里。凭高还动远目，看朝暾四晃，摇荡如水。歌板楼台，饧箫巷陌，唤醒黄粱残睡。馀痕袅细。渐半冱山腰，半屯林尾。飏到花梢，者番红雨腻。
台城路·李宸妃妆楼
作者：吴锡麒
朝代：清
体裁：词

东风不管兴亡事，隔楼渐催春好。柳意分青，山情送黛，一样淡蛾新扫。莺声唤晓。定铜辇听过，梦回偏早。画出鬟痕，树波低堕绿云悄。凄凉谁更访古，便琼华岛畔，都长寒草。金盝脂消，瑶箱麝散，愁满故宫花鸟。何人问到。只划取南明，几分残照。陡触帘旌，扑回钗燕小。
台城路·花魂次汪剑潭端光韵
作者：吴锡麒
朝代：清
体裁：词

晓云不锁晴红梦，飞飞绿阴浓处。小住留香，幽寻入幻，一片潜迷苔庑。东风激楚。渐酒醒罗浮，微闻腻语。薄命因缘，者番寒食问谁主。空阶时更凝伫。纵相思觅著，难共春诉。恨断烟中，情销雨外，误汝休嫌萍絮。韶光老去。料飘泊生涯，分归尘土。明月何来，那人深院宇。
台城路·青浦舟晚
作者：吴锡麒
朝代：清
体裁：词

柘西池馆曾来往，松门甚时深闭。帆底看风，船头候月，领取江湖滋味。烟波几里。听一笛渔船，一钟僧寺。深黑芦边，照人闪闪逗萤尾。萧然微下冷露，对空明万顷，如远尘世。鹤语天青，星摇水绿，消尽寻常诗思。閒鸥唤起。肯让我高眠，白云溪里。梦向青山，满身凉翠洗。
台城路·题黄润园梧索句图
作者：吴锡麒
朝代：清
体裁：词

苔边凉杀诗人梦，醒来还续吟绪。红引花窥，青邀竹笑，谱出无弦琴趣。高情漫与。在斜照明时，断烟疏处。招手青天，响空一鹤共幽语。西江试论派别，羡涪翁句好，香瓣重炷。苦蘖禅心，甘茶俊味，同向个中参取。春风去住。怕吟损腰围，渐输前度。且乞花猪，嫩和新笋煮。
台城路·骆驼
作者：吴锡麒
朝代：清
体裁：词

休猜马背如何肿，形容似渠堪数。老衲参禅，野人种树，更有零丁寻父。凉沙过雨，看五五三三，柳阴閒住。古锦模糊，放晴天气夕阳度。声声吹动戍笛，惹酸嘶暗答，关塞催暮。软步蹒跚，奇峰突兀，人影闪来高处。黄金铸汝。待酒熟蒲桃，一尊浓贮。醉捻鞭丝，夜深驮梦去。
合欢带·蜀府扇
作者：吴锡麒
朝代：清
体裁：词

前身修竹摩空。动摇处、与凉通。蜀纸麝煤新样制，斗弯环、片月差同。蒜络垂圆，椒囊系小，竞渡刚逢。尽窥人、画帘堪赛，眼波斜趁玲珑。聚头名好最关浓。凭摺叠、在怀中。底怪秦鸾描不上，带巴山、湿翠濛濛。扑罢蚊橱，招来蝶梦，香压肌松。只泥金、几行字在，怕教磨灭又西风。
同人买舟出东新关暮抵横塘宿胡氏古香书屋明日晓起由半山桥入三塔观梅得诗四首·其一
作者：吴锡麒
朝代：清
体裁：五言律诗

昨夜生春水，乘流放画船。照人山剩雪，出郭浦多烟。兴猛探花始，吟豪命酒先。谁家篱落近，竹外一灯偏。
同人买舟出东新关暮抵横塘宿胡氏古香书屋明日晓起由半山桥入三塔观梅得诗四首·其三
作者：吴锡麒
朝代：清
体裁：五言律诗

欲访梅多处，行逢水尽时。桥回通曲坞，花好见横枝。深雪闻遥磬，春风护短篱。为留香影在，斜日故迟迟。
同人买舟出东新关暮抵横塘宿胡氏古香书屋明日晓起由半山桥入三塔观梅得诗四首·其二
作者：吴锡麒
朝代：清
体裁：五言律诗

艳曲唱横塘，金尊罢烛房。美人此遥夜，清梦落匡床。隔户禽如语，窥帘月有香。相思云水远，心已堕苍茫。
同人买舟出东新关暮抵横塘宿胡氏古香书屋明日晓起由半山桥入三塔观梅得诗四首·其四
作者：吴锡麒
朝代：清
体裁：五言律诗

禅师埋骨地，塔绕万花寒。明月前身是，青山四面看。斋厨饥雀下，定树瘦蛟蟠。试问传灯意，山僧欲话难。
品令
作者：吴锡麒
朝代：清
体裁：词

宝篆沈瑶瑟。鸭炉暝、氤氲歇。微寒料峭，晚风帘幕，粟肌时节。谁捉迷藏，暗里笑声咭咭。梦中愁别。早留下、丁香结。蜜梅花底，枉教寄与，真珠字密。有分圆蟾，须盼仲冬二七。
唐多令
作者：吴锡麒
朝代：清
体裁：词

黄鸟话春风。前头已落红。误阑干、梦太匆匆。卸了柳绵刚几日，偏换得、裌衣松。愁去渐无踪。新来燕乍逢。占茶天、最好帘栊。独卧高楼贪听雨，忘一夜、绿阴浓。
唐多令·栖水道中
作者：吴锡麒
朝代：清
体裁：词

野绿自成春。阴浓画不真。几家茅屋结比邻。竹树二分嫌未足，须远水、补三分。酒旆屡招人。渔榔转一村。夕阳破网晒当门。土步鱼肥新笋白，斟老瓦、聚儿孙。
唐多令·题友人停车枫林图
作者：吴锡麒
朝代：清
体裁：词

树色入秋肥。霜风叶叶知。车中人读画中诗。疑是老渔来结伴，沿浅渚、照红衣。远路白云迷。何村曳酒旗。花非花处夕阳时。天气已寒宜薄醉，驱且去、过桥西。
国香慢
作者：吴锡麒
朝代：清
体裁：词

咏罢循陔。叹美人老去，香草空栽。还寻漾葭湾口，重认荒苔。辛苦锄烟旧约，更谁纫、湘佩归来。东风肯将护，长就灵芽，春返云阶。灌园图并赏，恁比邻朱十，句欠亲裁。王孙憔悴，应料同怨天涯。补入离筵一曲，赚江南、好梦催回。招魂望天末，试鼓瑶琴，明月徘徊。
国香慢
作者：吴锡麒
朝代：清
体裁：词

水竹摇妍。听梢梢古韵，暗堕诗边。搴芳那人何处，秋满菱船。一杵清钟雨外，问僧榻、只借云眠。微茫阻游屐，且觅天香，来證情禅。对花花不语，怅西风燕去，冷信先传。吟仙鹤化，苔色渐老苍烟。剩有天涯朋酒，不输他、歌吹年年。临波试窥影，旅鬓萧疏，合受鸥怜。
国香慢·红蕙为袁绶阶廷梼赋
作者：吴锡麒
朝代：清
体裁：词

空谷苔荒。叹树来百亩，都染烟霜。谁经莫釐峰下，重访遗香。漫道施朱太艳，怕瑶佩、冷了潇湘。相思见颜色，点染微波，晕入斜阳。素心依旧好，更丹诚输与，个里春长。珊瑚堪架，何日彩笔分将。不是胭脂争买，赚时眼、赏到幽芳。骚人赋新就，一朵纫来，云想衣裳。
城南徐氏宅观牡丹分赋得九言体
作者：吴锡麒
朝代：清
体裁：古风

轻阴连日欲雨不雨天，清明已过尚在谷雨前。城南主人邀我看花去，到门便听蜂子声喧阗。雕栏屈曲一幅青幔护，羊灯荡漾四角流苏悬。不知姚家魏家谁氏种，黄者金粲紫者玫瑰鲜。霞蒸云涌顷刻开百朵，似有羯鼓火速催花边。花头如盘何止尺许大，花身高透约略齐吾肩。石家步障移自金谷至，鄂君绣被堆向沙棠眠。酣酣过卯常带曲生醉，亭亭正午试验猫睛圆。忽然花光捲起在空际，漫天柳絮正放春风颠。人生看花须及花正好，未必明日不付牛酥煎。奉我兰陵下若之美酝，娱我高山流水之清弦。进我绿沉青镂之彩笔，索我批红判白之新篇。庐陵记里写遍洛阳种，沉香亭北句妙吟青莲。名花荣辱岂待鲰生志，平生宝贵自有文人传。晚来只恐鹿女踏花去，但剩水牯历乱斜阳偏。不须评量十户五户赋，火前火后有约期来年。
城西曲赠胡竹城应煌
作者：吴锡麒
朝代：清
体裁：古风

城西柳枝三尺长，与君同听啼莺忙。城西落叶纷如雨，与君同送乌衣去。燕去莺来年复年，冶游常傍酒垆眠。招人帘影候檐口，荡破一角红楼烟。岂无姹女工数钱，岂无吴姬解按弦。忽然曼声起，但见娭光眇视翩来前。微风吹春烛花舞，空里行云飘似缕。唱汝黄河远上词，几人能识旗亭谱。人生知己不在多，赏音况复逢青蛾。纵无盈斛珠谐价，那不当筵泪涌波。此时千觞辞不得，此际三更听渐急。君自狂呼我已酣，深杯泻入银河色。座中诧此两少年，似颠非颠仙非仙。频浇垒块还催酒，软踏琉璃欲上天。君家旧住山阴道，连日酒船来不少。桃花开到隔江山，恰对西施鬟髻好。美人隐隐翔云端，我欲从之道路艰。感君语，得人意，能使腋下生羽翰。来时共君行，归即就君宿。明月在前头，忘却我家屋。青杨白杨前后居，团雪散雪离合殊。人生最怆黄垆别，吾辈先愁绿发疏。行乐不及时，流光容易误。但愿酒星常照酒人聚，倒佩欹冠能几度。他年毋忘城西路。
声声慢·红叶和那绎堂彦成
作者：吴锡麒
朝代：清
体裁：词

一番醉梦，几日浓妆，新从竹外班班。便无花分，经秋也作花寒。寻芳已消旧恨，放飞来、蝴蝶都閒。丹青意，只半峰斜照，剩写孱颜。有客停车爱看。爱红于二月，霜水初乾。碎剪胭脂，西风才是艰难。新诗漫题十字，早根边、蛩语吟残。飘零易，待明年、重拥绿鬟。
壶中天
作者：吴锡麒
朝代：清
体裁：词

一灯摇晕，听檐声惹起，尊边怀抱。同是无弦琴里趣，旧梦几时寻到。柳折疏黄，鸥飘瘦白，愁向荒波照。阻风中酒，鬓丝都为吟老。还共细数词人，尚书红杏，赢得声名早。半臂閒抛寒自忍，怕被楼头花恼。绮语分明，柔肠宛转，绾住情多少。玉壶茅屋，满枝重赚春闹。
壶中天
作者：吴锡麒
朝代：清
体裁：词

片云移去，早帆外、高挂斜阳天半。可惜芦中人不见，谁共渡头渔饭。鸟下烟青，鱼跳浪白，十里枫林远。红衣如画，隔溪閒伫秋晚。偏是羁旅苍茫，听风听水，使我清游倦。野草离披虫语合，也为天涯微叹。怨蝶魂归，啼鹃泪在，乍醒繁华眼。夜深月黑，暗泉还咽根畔。
壶中天
作者：吴锡麒
朝代：清
体裁：词

裹头吟倦，看檐牙冻雀，啄馀晴雪。风力峭添林影外，吹得夕阳明灭。破渴敲茶，消閒炙墨，瘦鹤和清绝。款门人到，旧情同画灰说。还念岁晚江湖，梅花不见，千里烟波阔。空向孤山残梦里，分取一痕新月。有约租驴，几番劝酒，莫怪添华发。玉龙催起，笛声无数波折。
壶中天
作者：吴锡麒
朝代：清
体裁：词

醉拖履去，向玉壶清处，濯来诗魄。风意不离芦叶上，响曳几枝残碧。树古邀云，台空梦鹤，人是瑶池客。萧萧茶鼎，一僧孤立霜白。私笑雁爪天涯，寻菰觅稻，惯印泥边雪。望破寒烟灯火远，能数谁家刀尺。搔首看天，披裘坐石，归骑迟今夕。松杉横影，画纱移上苔格。
壶中天 其一 重过澄怀园访陈梅垞同年
作者：吴锡麒
朝代：清
体裁：词

烟苍水白，倚风前、脉脉荷花无语。蓦过小桥寻梦远，吹响半空凉雨。鱼戏东西，鹭飞上下，同在香中住。鬓毛如雪，一襟谁浣尘土。犹记退直归来，碧筒溜酒，共话田园趣。唱到风波何日定，早有青山延伫。二品官高，三霄露重，难下莼鲈箸。冷枫门巷，让吾茅屋先据。
壶中天 其二 重过澄怀园访陈梅垞同年
作者：吴锡麒
朝代：清
体裁：词

者般疏滴，悔不把、帘外芭蕉移去。搅得黄昏愁未了，添上剪灯情绪。暂缓鞭丝，徐停笛唱，酒味荷心贮。檐花细落，冷蛩同诉悽楚。感我飘泊天涯，故园不见，吟尽相思句。怕有凉空新雁到，更逗离心南浦。听水摊衾，呼风挂席，漫拟江郎赋。篷声彷佛，此情明夜尤苦。
壶中天·夏晓坐绿意亭纳凉赋寄胡竹城应煌
作者：吴锡麒
朝代：清
体裁：词

一壶幽绿，写零星碎月，都成秋意。翠扇低摇池影外，浮动藕花香细。曲阁迟灯，虚廊飐笛，夕气凉如水。虫丝络远，豆棚疏处轻坠。回问旧雨天涯，狂歌散发，几度风前醉。一段乡心随梦远，悔被乱蝉嘶碎。拄杖看云，移篷听雨，此乐曾能记。让君吟独，竹肌划满诗翠。
壶中天·秋夕同人集寒香馆待月
作者：吴锡麒
朝代：清
体裁：词

银云捲尽，早寒空似洗，凉魄初逗。花底为憎秋太艳，斜挂一痕清瘦。凉叶低翻，丝虫暗堕，素影徘徊久。天涯人意，数愁先到歌酒。曾照千古繁华，乱蛩衰草，只二分依旧。我亦阑干寻昨梦，难问凭时罗袖。静响留钟，閒情眷笛，露冷黄昏后。催教圆满，隔宵吟醉还又。
壶中天·送刘澄斋还京
作者：吴锡麒
朝代：清
体裁：词

秋风帆健，破苍茫、暗被吴潮催发。虫语满阶林叶碎，可惜一尊凉别。照我偏愁，随君欲去，只有西湖月。乱山如梦，瘦来还认诗骨。遥念旧侣京华，烟波兴在，相待灯前说。莫悔斜阳吟未遍，负了青苔双屐。鹤外呼云，鸥边卧雨，消尽人间热。离情能系，短亭残柳休折。
壶中天·送徐斗垣同年午之汉阳用洪桐生韵
作者：吴锡麒
朝代：清
体裁：词

柳依依矣，甚湘潭催去，春帆愁早。鬓影波心浑似旧，偏是閒鸥先老。鹤瘦聊骑，鱼肥且食，何事伤怀抱。芜城回首，黯然空碧烟草。犹记塞雪寒埋，征衣短后，驱马天山道。一曲琵琶留不住，画入江南斜照。妆试燕支，歌翻敕勒，不满江花笑。楚山几点，淡蛾天外新扫。
壶中天·陈古华太守延庆索咏荔支石
作者：吴锡麒
朝代：清
体裁：词

枫亭人到，认携归皱紫，陈家堪数。落地星精能幻化，似要筠笼盛取。著色邀怜，留香待擘，漫许神仙煮。支机持赠，阿环微笑偷觑。还念宝晋斋中，老颠拜后，声价谁同汝。赌取轻红三百颗，合入端明新谱。连理因缘，侧生情味，团结云根古。清馋解否，袖来犹带烟露。
壶中天·题王燮堂林屋吹笙图
作者：吴锡麒
朝代：清
体裁：词

髻鬟无数，爱晶帘隔处，者般清透。灰陷金炉人未到，隐隐已闻瑶奏。鹤语天空，龙吟水定，渐到黄昏后。梅花烟软，一蟾吹出湖口。曾否羽袂携来，三层楼上，松吹同消受。去去前林留且住，恰好碧苔铺厚。窈窕余思，参差尔奏，指爪频怜瘦。银河怅望，薄寒微侧衫袖。
壶中天·题舍弟锡麟石门听瀑图
作者：吴锡麒
朝代：清
体裁：词

甚时醒耳，叹身世、多被筝琶催老。为觅西堂春草梦，忽有清音飞到。细或蛇修，大真鼍吼，万籁生苔窍。云驱雾捲，海风移过三岛。休论往日青田，读书台上，雷雨关怀抱。知汝壮心浑不已，要共青山呼啸。九里松长，三天竺近，但唤归来好。几间茅屋，听秋同剪灯小。
壶中天·题西子浣纱图应孙梅龛慧属
作者：吴锡麒
朝代：清
体裁：词

苧萝颜色，问几番明月，照伊千古。还许拈毫描瘦影，活脱波心能语。白纻歌迟，黄丝唱早，一样牵情绪。含颦窥见，只怜无波愁处。空叹故苑乌啼，梧桐叶落，脂粉随流去。何似若耶溪畔石，剩有青苔遮护。单舸茫茫，空波泛泛，那得浮家住。春风吹梦，啖花来看鱼聚。
夏初临·初夏有忆
作者：吴锡麒
朝代：清
体裁：词

蝶振新衣，鸥圆旧梦，多情犹剩垂杨。风外馀花，趁情有约吹香。只怜飞燕成双。啄残泥、来度邻墙。凄迷剩在，愁春未醒，前度斜阳。单衫乍试，小扇轻携，笋将成老，蚕已停忙。啼鸠雨外，催教绿满横塘。难得年光。簇园林、草木千章。透新凉。才过麦天，旋换梅黄。
夏晓同舒古廉周澄源渡湖至丁家山
作者：吴锡麒
朝代：清
体裁：古风

人语烟际生，沿流舟暗转。清风善发蒙，孤岫倏迎面。就竹微径连，梯苔仄厓践。湖光所来处，岩启扉两扇。渐积夏绿寒，全夺鼍采绚。遥心赴空阔，近状收峭茜。路绝踪久迷，境辟胜重选。既畅榛秽除，弥快泉脉见。戛然琴筑音，石溜迸如线。
大江东去
作者：吴锡麒
朝代：清
体裁：词

老髯仙去，曾管领、几载西湖风物。今日水仙王庙近，遗句重寻苔壁。玉版禅清，花猪味俊，一盏浇凉雪。崚嶒诗骨，晚山能斗雄杰。还忆晴雨昏朝，淡妆浓抹里，笙歌催发。万顷葑云迷旧梦，孤剩白鸥明灭。回首蛮荒，桄榔叶暗，细路盘如发。琼楼归好，羽衣来弄秋月。
天香
作者：吴锡麒
朝代：清
体裁：词

杵捣青霞，丸分绀雪，氤氲如聚龙气。兔魄团圆，犀纹密栗，小篆故宫红字。苍梧梦断，写不了、荒陵烟翠。莫认倾来露掌，铜花欲飞还腻。瑶窗四围晓启。伴妆台、玉妃曾试。漫数鬓鸦染处，冶云凝细。只问纤眉学谱。费素手、匀调几螺子。剩付丹青，斜阳远水。
天香·小香南馆赋高丽纸
作者：吴锡麒
朝代：清
体裁：词

老茧裁冰，稚鱼洒雪，蛮笺十样新展。练映书明，银摇扇冷，珍重岛乡来远。苔痕晕碧，认鸭绿、春江曾浣。云海清词唱否，芙蓉染香纤管。鸡林问谁觅遍。剖松花、砚前吟惯。冶鬓暗窥还讶，镜开菱面。待寄相思不断。放尺鲤、波心画鳞软。怕坼联筒，情长恨短。
天香·烟草
作者：吴锡麒
朝代：清
体裁：词

瑶草深耕，琼丝密缕，烟霞散入人世。吸似荷筒，敲便石火，领取炙馀风味。朱樱小破，认朵朵、莲翻舌底。閒趁银釭未灭，偎衾试销寒意。温黁引人如醉。慰孤愁、曲生差拟。翠点秋衫，犹记唾花香腻。百种相思欲寄。奈化作巫云又轻坠。飏出纹帘，合成心字。
天香·花糖
作者：吴锡麒
朝代：清
体裁：词

檀粟吹尘，犀株洒雪，馀芳乱扑晴昼。露染铅黄，霜匀绀碧，一杵广寒听后。花飞钏动，更惹起、香生罗袖。曾记红箫唤卖，相思杏园人瘦。氤氲贮来偏久。爱团圞、印成纤手。舌本徐参，悟到木犀禅否。莫是凉蜂采了，只一种秋粮酿先就。帕里分甘，误抛金豆。
天香·薛镜
作者：吴锡麒
朝代：清
体裁：词

对对分鸾，团团镂鹊，蓝波淬自苕水。宝相圆成，铅华洗尽，冷浸并头菱蒂。净和粉拭。搅一扑、湖绵红腻。疑在水晶宫里，曾窥仲姬眉翠。星星鬓边愁起。展冰奁、几番凝思。莫惹个中花影，悄弹铅泪，铭到宫娃小字。剩不尽、蟾蜍夜来意。吉谶须听，怀中抱未。
天香·龙涎香
作者：吴锡麒
朝代：清
体裁：词

泊月槎横，浮烟路远，灵漦采自瑶岛。半晌销寒，几番候火，小试那人纤爪。微熏乍透，渐折入、帘丝徐袅。被底才醒残醉，依稀蜃窗灯悄。无端雨声促晓。映秦篝、尚馀红小。不尽温黁，多向袖罗閒绕。莫认巫云易散，但万里珠宫梦谁到。寄与心心，书空一笑。
天香·龚壶
作者：吴锡麒
朝代：清
体裁：词

细屑红泥，圆雕栗玉，乳花凝注多少。古色摩挲，空窑指点，可惜抟沙人老。酒醒拥被，泥翠袖、灯前斟悄。时候重逢谷雨，春旗须试香早。徐听蚓吟鼎窍。瀹清泉、落花风到。满腹烟山，真味贮来应饱。长日閒消个里，定一枕茶天梦圆了。好伴图中，萧萧石铫。
太平时
作者：吴锡麒
朝代：清
体裁：词

一剪秋痕目瞬波。梦才过。屏风十二冷金鹅。雨迷多。几日闭帘花落尽，奈春何。愁伊蝴蝶舞傞傞。绣成他。
好女儿·红桥观新荷
作者：吴锡麒
朝代：清
体裁：词

故苑约重来。鸥鹭已先猜。不信田田绿意，忒费画罗裁。小筏划波开。早扇底、娇面偷回。薰风换了，凉云拥到，骤雨歌催。
如此江山·题柳如是初访半野堂小影应查槎客属
作者：吴锡麒
朝代：清
体裁：词

茫茫留得飘馀絮，堪怜者般身世。雪欲飞时，烟当冷处，才识尚书门第。红楼画里。认家令南朝，党人北寺。记效绸缪，春风相对几眠起。铅华应已洗净，只虞山新翠，微映眉际。高簇危巾，徐扬侈袂，莫羡儿家侠气。桃花扇底。也不惜娇魂，肯拚生死。家国谁人，一池馀恨水。
孤鸾·慰黄两峰湄悼亡
作者：吴锡麒
朝代：清
体裁：词

碧云催暮。听碎佩零环，樊桐归去。白奈谁簪，冷逼画帘微雨。慈晖纵馀晻暧，问琅玕、几留阴护。只银河、者般清浅，忍匏瓜孤处。那待阿灰肠断句。已头白潘郎，不禁悽楚。江国频年记，伴种花辛苦。青灯一般滋味，叹官贫、更增离绪。今日须营斋奠，可俸钱支取。
孤鸾·题顾西梅画小青小影
作者：吴锡麒
朝代：清
体裁：词

夕阳千古。几照到桃花，者般酸楚。瘦影亭亭，料是可怜儿女。丹青纵能活脱，恐难通、那时眉语。空剩痴云入抱，守一灯听雨。便一池、春水卿何与。更一字消除，情多无据。稽首莲台，恁得慈云常护。因缘也知偃蹇，怕争伊、并头尤苦。拚却光阴草草，付西泠鸥鹭。
宴清都·秋阴
作者：吴锡麒
朝代：清
体裁：词

枫叶今朝冷。吴帆外、夕阳千里无影。竹光杳冥，杨丝掩冉，作成凄迥。寻烟说与西风，载凉意、都输小艇。好画来、鸥鹭明边，几茎芦絮摇暝。江湖况味曾谙，年年消黯，空觅吟兴。菰蒲旧梦，梧桐别恨，几时能醒。无端酿雨商晴，荡一片、秋心不定。待笛声、唤出同看，明蟾树顶。
寻芳草·春尽日
作者：吴锡麒
朝代：清
体裁：词

拚了一番醉。又拚了、一番离泪。送春归、问春归何地。花无语、燕还睡。觉道甚心情，只愁来、有些愁味。恋东风、悄向阑干倚。芳草外、拍天水。
尉迟杯·月夜同宋芝山饮郭参军宅
作者：吴锡麒
朝代：清
体裁：词

招明月。万里外、来就清光说。人生见汝先愁，只照年年离别。今宵对酒，更塞上相逢恁愁豁。喜参军、肯恕臣狂，一场同舞回鹘。休道垒块难消，便垒块消时，已老豪杰。故李将军犹在否，能几射、青山石裂。剩沙外、千行冷雁，空爪印、长城古时雪。恼醉来、如意提携，唾壶之口敲缺。
少年游
作者：吴锡麒
朝代：清
体裁：词

日长天气倦停针。踏遍落花寻。梅豆青才，樱桃红了，替换惜春心。养蚕渐到成蛾候，梯影静桑阴。邻女相逢，一般眉样，不道入时深。
少年游
作者：吴锡麒
朝代：清
体裁：词

江南三月听莺天。买酒莫论钱。晚笋馀花，绿阴青子，春老夕阳前。欲寻旧梦前溪去，过了柳三眠。桑径人稀，吴蚕才动，寒倚一梯烟。
少年游·江南三月听莺天
作者：吴锡麒
朝代：清
体裁：词

江南三月听莺天，买酒莫论钱。晚笋余花，绿阴青子，春老夕阳前。欲寻旧梦前溪去，过了柳三眠。桑径人稀，吴蚕才动，寒倚一梯烟。
尾犯·笋
作者：吴锡麒
朝代：清
体裁：词

馀花晚径。问乌衣来否，翠尖新迸。暗泥掀破，今番占断，閒园盈顷。禁人踏去，早屐响、篱根静。认天寒、翠袖笼时，嫩红偏肖纤影。节物旋过烧茗。配樱厨、味较胜。早食单催点，酒地先煨，肯迟幽兴。试到深山听。只几日、箨敲烟暝。凭夕照、老尽孙枝，晚鞭挑向霜冷。
山亭宴·同王葑亭给谏友亮张船山检讨坐秋花间小酌
作者：吴锡麒
朝代：清
体裁：词

夕阳惯画秋来处。破疏红、几花新吐。宛似待吟朋，听屐响、苔边暗度。嫩凉今夕到尊前，早不是、寻常风露。相对诉幽情，只可惜、婵娟暮。酒人近可晨星数。料天涯、几回能聚。欲劝碧筒杯，怕溜出、荷心更苦。偏教冷语替人吟，又催动、草虫机杼。归梦蝶蘧蘧，定绕芳丛去。
山亭宴·舟中赋黄叶
作者：吴锡麒
朝代：清
体裁：词

酒人老去江波冷，遍林亭、都消深翠。山额任匀涂，只略剩、冶眉细细。归鸦来认寺门秋，画一片、板桥诗意。昨夜洒新霜，泻不尽、铜盘泪。打头几叶西风里。共疏花、鬓边争丽。偏到最浓时，淡了斜阳十里。天涯容易感飘零，枉自恋、青苔情味。好伴著书身，只小门深闭。
巫山一段云
作者：吴锡麒
朝代：清
体裁：词

金粉铺残照，胭脂烂古苔。半春浓雨不曾来。今日小园开。裙色鸳鸯妒，衣痕蝴蝶猜。落花如雪罥轻钗。无语下香阶。
庆春宫
作者：吴锡麒
朝代：清
体裁：词

流水前缘，閒云今日，料难说与枯桐。膝上虚横，囊中冷贮，者番又过春风。绿杨城郭，问谁系、当时钓篷。沙鸥应叹，一别江南，廿载重逢。寥寥古调难同。白发尊前，旧梦烟空。不了相思，便教相见，也怜弦语都慵。把杯徐劝，且休惜、衰颜醉红。商量一曲，挥手招来，海月天东。
庆春泽慢·松江郡斋酬李味庄同年廷敬
作者：吴锡麒
朝代：清
体裁：词

琴鹤随身，桑麻满眼，行春去策花骢。江水评量，料应官味能同。画图省识沧洲趣，预留君、一箸秋风。恣豪吟，万幅挥残，割取吴淞。茸城旧是繁华地，自栽棠舍近，射雉场空。送到閒身，只除虾菜关侬。追寻十载长安梦，怕东华、重听晨钟。但浮家，烟波许乞，来系渔篷。
应天长
作者：吴锡麒
朝代：清
体裁：词

茴香髻子梳才就。偷觅閒情阶下走。轻钗溜。单衫皱。人在落花风里瘦。楼心曾拜否。眉月一棱斜逗。画向鹅儿新柳。春愁浓似酒。
徵招
作者：吴锡麒
朝代：清
体裁：词

濛濛湿气和烟渍，山姜病花尤苦。空际捲凉涛，向檐牙掀舞。屐声深巷伫。叹前约、剪灯频误。一梦西园，暗苔空绿，燕归无主。凄绝又黄昏，吴娘远，萧萧旧歌谁谱。鬓雪种先成，恁秋无寻处。草虫浑不语。怕迷了、江南来路。画图里、破伞遮头，认苍山行旅。
徵招
作者：吴锡麒
朝代：清
体裁：词

烟萝暗锁双桥路，萧萧冷风飞响。题遍故山秋，有沙鸥惆怅。晚风吹月上。恁孤负、柴门开向。一梦扁舟，酒瓶閒卧，破堆渔网。严濑忆前游，松篁里、多是画眉来往。踪迹老天涯，剩斜阳无恙。溪流应更长。待摇曳、诗人归榜。倩图里、染出红衣，认戴家新样。
徵招
作者：吴锡麒
朝代：清
体裁：词

西风十里生芦语，萧萧共人吟瘦。飞雨入秋繁，尽黄昏消受。清愁新酿就。叹短发、也如疏柳。惯阅烟波，白蘋凉处，一鸥依旧。渔约待重寻，移船去、分明听敲铜斗。怅望隔溪山，剩孤云留久。临风开笑口。算赢得、天涯杯酒。早篷底、冷晕摇灯，是梦来时候。
忆故人·湖上观荷
作者：吴锡麒
朝代：清
体裁：词

一片清凉，万荷压水青无缝。白鸥迎出第三桥，去就花间梦。暗里但怜香重。怕催归、歌声倥偬。闹红单舸，泫碧全湖，夕阳休送。
忆旧游
作者：吴锡麒
朝代：清
体裁：词

甚携来冷伴，提著枯筇，有此幽探。依旧吴宫地，叹繁华如梦，又过今年。定记几家门巷，彩胜各争妍。只剩下空山，市喧不到，落日钟边。留连。乐无事，任咨禅坐石，说虎㪺泉。薜萝纷在眼，算新逋难了，最是诗笺。且爇一盆松火，吟罢就云眠。待改岁梅开，重邀邓尉同进船。
忆旧游·北郭外观菜花
作者：吴锡麒
朝代：清
体裁：词

认平田簇绣，古岸铺云，别有春光。远听蜂声闹，只声才觅到，先蜕蜂黄。莫疑六朝人去，金粉易苍茫。但布满祗园，袈裟风起，一路斜阳。寻芳。引人处，是清弥透艳，暖恰烘香。好发新醅对，宛鹅儿颜色，有约评量。画榼四围分坐，来占酒人场。怕绮罫遥连，差差麦浪催趱忙。
忆旧游·大风渡江
作者：吴锡麒
朝代：清
体裁：词

蓦云烟脱走，片帆如马，高蹴层空。练捲千条白，剩吴头楚尾，不了青浓。醉吟浪花堆里，豪气动鱼龙。正海日西斜，三山翠色，吹落金钟。游踪。溯前度，笑梗泊萍浮，孤负长风。万里江流壮，让今朝濯足，踏碎芙蓉。只馀雪鸥飞处，掀舞一渔篷。料铁笛狂吹，相期定在千仞峰。
忆旧游·无锡舟中望慧山
作者：吴锡麒
朝代：清
体裁：词

看风梢弄影，水叶摇凉，满目斜晖。不见题诗客，只诗情一片，吹上山眉。望中塔棱缥缈，无数暮云迷。正笛外闻渔，尊边款鹭，人在芦漪。相思。旧游处，有雪巘蒙烟，冻树藏曦。更践蘋花约，听鸣泉隔竹，如奏琴丝。欲寻煮茶风趣，幽梦落林扉。渐素月飞来，一声水鹤天际归。
忆旧游·秋寺
作者：吴锡麒
朝代：清
体裁：词

认红墙耄柳，白塔颓阳，寻到僧家。满地苍苔冷，恰清凉世界，钟鼓无哗。石床要圆茶梦，同證木犀花。讶坏色偏明，黄分几叶，吹上袈裟。天涯。打包去，问瘦影谁来，月下门挝。为爱经声好，早鸣蛩相唤，幽径穿斜。尚记饭分香积，滋味晚菘誇。剩鸭脚空廊，萧萧此际归暝鸦。
忆旧游·题改七芗琦少年听雨图
作者：吴锡麒
朝代：清
体裁：词

问疏声泻竹，冷晕摇灯，何处红楼。送过萧萧曲，悔那时青鬓，惯惹閒愁。几多酒边残梦，荡漾在帘钩。渐催了花飞，趱将叶落，春又成秋。悠悠。记难忘，是点屐胡梯，添火香篝。一样窗纱外，怕换些酸楚，渗入心头。莫信竹山词苦，且唱少年游。好挈榼晴嬉，流莺满树啼未休。
忆旧游·题李秋门寅熙鸳湖雨泛图
作者：吴锡麒
朝代：清
体裁：词

认篷捎窄叶，橹划圆波，半逻船来。过了杨花雪，想桃花细雨，镜面新揩。暗添旧愁多少，剪烛话天涯。问湖是鸳鸯，勾留乡梦，几夜曾回。徘徊。溯前约，又黄雀风高，孤负帆开。唱到潇潇句，剩图中笠影，也费鸥猜。劝君藉袈桥畔，归买藕苗栽。只待我閒来，花前弄艇同举杯。
忆旧游·题潘寿生西湖访秋图
作者：吴锡麒
朝代：清
体裁：词

渐销金歇后，渲碧平初，已带荒寒。十里烟芜远，早斜阳望尽，重倚阑干。隐隐暗愁生处，瘦入一眉山。甚等伴先来，红衣独立，枫树前滩。阑珊。断桥畔，渐柳褪丝丝，谁共吟攀。约略凄凉意，只分从雁际，并入蛩边。莫讶菊花期近，风雨有些酸。只隔住天涯，寥寥空碧何处看。
忆旧游·题蔡樾昙息隐园第二图
作者：吴锡麒
朝代：清
体裁：词

正凉声泻竹，密翠迷蕉，陶径人归。称得閒云意，只相随野鹤，同守柴扉。晚来为开新酿，恰配白鱼肥。好笑语循陔，吹花捉絮，来学儿嬉。依稀。辋川路，看摇荡沦涟，烟水迷离。多少林泉事，任分编小景，细字重题。最怜远山如画，犹是六朝遗。却金粉都消，前溪老月横一眉。
忆旧游慢
作者：吴锡麒
朝代：清
体裁：词

正荒波鸥外，老树莺馀，绿与烟平。故人天末返，便将离花歇，许续新盟。莫愁万里驴背，官况冷于冰。只要彻底清来，群山对面，放眼都青。林亭。旧游处，溯六一风流，未改门庭。听话传花乐，似词仙此地，咳唾曾承。却怜操了蛮语，几载楚江行。待重到班春，前旌相待杨柳津。
忆瑶姬·水仙
作者：吴锡麒
朝代：清
体裁：词

花也如仙。在湘云梦里，楚月帘前。已和春共瘦，更瘦馀香影，别样娟娟。分排碧薤，小破珠莲。对一枝可怜。渐酒灯、催上梅花外，留伴残年。道解佩、未远江边。恁招魂无语，孤负吟笺。王孙今老矣，叹白描高格，回首风烟。晚来虚倚十三弦。渐天空雪冷，客去也，肠断鱼波渺渺间。
念奴娇
作者：吴锡麒
朝代：清
体裁：词

作成悽楚，正小山词客，初归吟舸。梦里亭亭丹白想，又被檐声惊破。糁入苔根，飞和露脚，金粉阑边涴。前身月里，一眉愁被烟锁。劳伊招隐篇成，扶疏树底，那得幽人坐。凉霰满庭秋又老，剩有白云留我。洗盏延迟，剪灯听早，漫数张家课。禅机应省，木樨香已吹过。
念奴娇
作者：吴锡麒
朝代：清
体裁：词

苔黏屐败，甚淫淫、有此荒唐云雨。要仗担承箕帚力，暗把龙公拦住。净捲尘霾，全驱雾阵，报喜先钟鼓。披衣玉女，一眉遥黛应妒。偏是血色裙拖，飘扬檐底，疑送鞦韆去。半晌柔荑裁剪出，为怕踏青期误。风铎争邀，晴丝乍罥，候到斜阳暮。明灯新岁，紫姑须共占汝。
念奴娇·题杨吴寻阳长公主墓志拓本
作者：吴锡麒
朝代：清
体裁：词

墨花帘下，认春风旧笔，犹留苔翠。夫婿上头名字在，卅六英雄谁是。五尺残碑，二分明月，人说兴宁里。眠蚕新样，几行曾共香瘗。想见粉碓脂田，沁园春好，几日称连理。夜雨棠梨千载恨，唱到荒坟秋鬼。谀墓金空，吹箫侣远，谁写瑶阶意。杨花梦短，一场同付鹃泪。
怀友人读书湖上
作者：吴锡麒
朝代：清
体裁：五言律诗

林雨洒清磬，湖风吹玉琴。对门新水满，坐尔落花深。郑重名山业，艰难故纸心。带围应更减，日日有幽吟。
思佳客·夕泊枫桥
作者：吴锡麒
朝代：清
体裁：词

薄月依云画不如。晚凉天气雨晴初。鸦群黑拢高高树，萤点青搀短短芦。尘尽洗，梦都无。水窗吟破睡工夫。钟声一杵无寻处，谁写寒山夜半图。
思佳客·涿州
作者：吴锡麒
朝代：清
体裁：词

麦罫茸茸绿未齐。田家二月放春时。十郎冢畔鸣腰鼓，三义祠边唱竹枝。寒脱树，雪融泥。晚来晴色凤池西。么蟾瘦到难描处，也学文殊浅浅眉。
思佳客·湖上看桂
作者：吴锡麒
朝代：清
体裁：词

黄雪空山容易催。访秋趁晓踏苍苔。露无声坠花先湿，风在空行香已来。仙路引，梵宫开。广寒无此好楼台。阑干多是前人倚，金粉斜阳看几回。
惜红衣·咏姜
作者：吴锡麒
朝代：清
体裁：词

画里移家，吟边坐雨，病花曾赏。一棱苗肥，筠帘恰低障。秋风蜀道，能几度、游仙来往。回想乌菱紫芋，听同敲吴榜。爬沙蟹上。良酝招邀，山厨捣微响。雏姬笑觑，怎忍擘红掌。付与冻糟香漉，待化�云相饷。甚指尖齐敛，疑对柳家新样。
惜馀春慢·柳线
作者：吴锡麒
朝代：清
体裁：词

宛转拖青，惺忪缒绿，低处欲侵芳草。风痕剪剪，雨意缫缫，抛过一梭莺小。回念消寒旧时，刺绣光阴，者般斜照。只撩人春色，相思十丈，画桥遮了。无奈是、攀折年年，替伊离别，金缕压残多少。和烟纺絮，带暝搓丝，愁把冶蛾催老。争得长亭短亭，花样新翻，碧围红绕。趁吴秧千顷，凉针簇簇，僧衣缝晓。
惜馀春慢·题杨召林稚园雅集图
作者：吴锡麒
朝代：清
体裁：词

叶隐巢莺，池眠宿鹭，一样渒西风景。云烟奇弄，山水清游，能鼓卧游高兴。偏奈老木幽苍，点染丹黄，易生凄冷。叹秋心吹入，鸰原烟草，梦都难醒。还赖是、斜照多情，招逑命侣，来向栏杆同凭。晴开屋角，秋借墙头，献出几峰端正。定忆京华，有人拄笏，看馀乡关能省。好午阴散直，铃索恰摇花影。
惜馀春慢·题美人图仿唐人惜花春起早诗意
作者：吴锡麒
朝代：清
体裁：词

罢打莺儿，旋惊猧子，梦醒思量难说。馀寒未了，堕入苍茫，才卸柳边残月。道是新愁怎禁，偷撚香枝，莫嫌轻折。只帘旌、遮住东风，栏外落花如雪。听几度、歌唱横塘，相思来处，料也双心同袜。单衫瘦亸，冶鬓浓堆，恰称旧家标格。最忆红楼那番，妆镜初开，上头时节。又啼鸦唤曙，梨云无数，不曾留得。
惜黄花·看灯蟹
作者：吴锡麒
朝代：清
体裁：词

秋灯曾照。瘦扶寒蓼。讶相逢，又春风、赏灯筵早。酒外擘香脐，样比金钱小。问买夜、何人笼到。橙齑徐捣。糟邱堪老。纵无肠，也难忘、泖湖香稻。元夜雪深深，预报丰登好。听一曲、爬沙新调。
愁倚栏令
作者：吴锡麒
朝代：清
体裁：词

双鸥雨，一筝风。画桥东。弱柳缫缫千缕，间香红。雪叠衫儿影薄，云堆髻子春浓。残梦樱桃花外觅，记相逢。
愁倚栏令
作者：吴锡麒
朝代：清
体裁：词

芦花芦叶前汀。要来看、渔家晚晴。不怕渡江风浪恶，红板船平。行行月子如迎。渐听到、瓜洲二更。多谢一瓶京口酒，睡醒潮生。
意难忘·有怀沪渎旧游
作者：吴锡麒
朝代：清
体裁：词

梅雨纷飘。记停帆前度，听报鸡潮。白移沙岸活，黄帖渚云高。停楚曲，荡吴舠。屡费故人招。阅几番、渔商市闹，蟹稻风高。年来病榻无聊。叹情拚堕絮，身亦枯匏。茫茫如梦令，黯黯可怜宵。残星转，冷露消。老鹤合归巢。无言处、九回肠断，曲曲离骚。
戚氏·秋声
作者：吴锡麒
朝代：清
体裁：词

怕秋悲。秋来偏已耳边知。碎竹廊前，老荷丛底几声飞。迟迟。弄参差。林梢掩抑送斜晖。须臾万籁遥答，满空商气撼窗扉。风也雨也，都和砧杵，扰成一片凄迷。便些些碎碎，如怨如诉，茅屋东西。云外最苦猿啼。山木响合，惨惨动相思。何堪又、雁调哀柱，虫曳凉机。惹歔欷。玉漏暗共宵移。二十五点高低。数从枕畔，晕入灯边，老尽千丈华丝。更有消魂处，客窗倦读，问夜何其。不信吹来落叶，蓦开门、满地月如筛。此时远望茫茫，似醒似梦，莫话萧条意。甚酿来、多作愁滋味。度楼角、笳正凄凄。引水边、笛又枝枝。恼人是、欲睡不成时。且呼童起，吹芦捉火，独自弦诗。
扁舟寻旧约
作者：吴锡麒
朝代：清
体裁：词

叶叶成烟，花花入梦，一篙新碧初生。菱歌何处，采香无分，接天云水纵横。舟前谁导我，算唯是、沙鸥有情。中流风起，寒无踪迹，晕向绿波轻。偏爱看、荒芦围绕处，似水田衣阔，夕照铺晴。山眉低映，单椒浮动，分明镜里人行。暗泉听渐远，倒飞落、峰头笛声。老渔相待，柴门对酒邀月明。
扁舟寻旧约
作者：吴锡麒
朝代：清
体裁：词

圆泖浮凉，横峰落翠，日斜访旧重来。寥空雁下，无人吟处，一琴閒卧青苔。破帆留且住，看明镜、微云自揩。晚潮生未，么蟾上候，鸥影共徘徊。还记得、携尊芳草地，听满船弦索，灯火苏台。思量前约，烟波好在，耳边吴话先催。冷风吹叶落，早疑是、枫桥梦回。且随渔父，沿流弄月莫放杯。
扁舟寻旧约·题陈月墀增江山席饮图
作者：吴锡麒
朝代：清
体裁：词

沙鸟眠凉，江风吹影，悄然片月飘天。照来苔席，都忘宾主，但闻笑语尊前。是谁吹笛起，渐零乱、渔灯可怜。渡迷瓜步，潮回铁瓮，陈迹几堆烟。算不负、江南佳丽好，尽六朝草树，画向鸥边。天涯回首，旗亭剩在，依然湖海年年。多情留客住，要催了、扬州梦圆。不知酒醒人去，夜来老鹤横掠船。
扫花游·冬晚游龙兴寺同舒古廉绍言赋
作者：吴锡麒
朝代：清
体裁：词

远钟乍歇，剩几树苍茫，巳消烟翠。旧时梵地。叹荒街落叶，一寒如此。省识繁华，只有无波井水。夕阳坠。飏楼角峭风，铃语吹碎。来问无尽意。听屐响沿阶，冻禽惊避。老仙去矣。甚光阴醉醒，不禁弹指。佛火黄昏，漫数春风九里。月来未。照河桥、市喧徐起。
扫花游·甲午清明同沈梅村赤然作
作者：吴锡麒
朝代：清
体裁：词

石泉句就，早送回残梦，试茶风里。夕阳似水。漾鞦韆小影，细摇花碎。帖帖清愁，一色鞓红绣地。矮檐底。剩柳眼窥人，人共春醉。春又过半矣。怕柳亦难禁，者般情味。卖饧巷尾。尚馀寒料峭，小楼深闭。识得新烟，只有归来燕子。定巢未。书灯照伊浓睡。
扫花游·隔水见小桃一枝妍媚可念
作者：吴锡麒
朝代：清
体裁：词

恨难销处，甚脉脉无言，夕阳流水。峭寒未已。怅仙源隔断，小门深闭。画出燕支，只在鞦韆影里。惹愁起。待愁到减时，那减红泪。前度阑更倚。念立共鬟齐，个人千里。染成凤纸。向烟波杳渺，尺书曾寄。涨满春潮，独有归来燕子。忆花未。剩天涯、断霞鱼尾。
扫花游·题赵丈宝岑琛白云春草图
作者：吴锡麒
朝代：清
体裁：词

二分明月，照扬州前度，有人吟醉。晚风易起。荡天涯梦影，去来如水。草冷云寒，难写故园情味。待弦里。并廿四离骚，弹作清泪。燕市。曾记未。早笛咽黄垆，旧苔荒矣。画图点缀。更迷离一片，最伤游子。归老湖山，剩与春愁满地。斗眉翠。只天边、乱峰斜倚。
扬州慢·广陵怀古
作者：吴锡麒
朝代：清
体裁：词

铜辇秋衾，锦帆春水，可怜几日繁华。送斜阳一片，直到玉钩斜。竟圆合、雷塘旧梦，两家山鬼，同话天涯。惹些些碎碎，凉萤来认衣纱。李花又落，况杨花、漂泊谁嗟。料种不成阴，吹原是絮，愁见琼花。早识安公子曲，亡国恨、恁到琵琶。剩堤前老树，都应啼煞栖鸦。
捣练子·冷雨空江留春不得用短调以寄情
作者：吴锡麒
朝代：清
体裁：词

云漉漉，雨涔涔。薄暮栏干有梦寻。啼鴂一声春去也，落花空羡柳成阴。
探春慢·宋宫洗铅池在梳妆台侧今为僧院
作者：吴锡麒
朝代：清
体裁：词

月树栖乌，花宫放梵，山空孤凤无语。浅水波消，斜阶沫溅，难得旧时春聚。镜影团圆在，料无分、照伊眉妩。但凭前岭斜阳，额黄一点偷注。铜辇记曾来去。问几曲栏围，几重云护。流粉流香，映花映柳，那有浣人愁处。泻尽繁华泪，蓦化作、响衣寒雨。暝入僧楼，沈沈都咽钟鼓。
摸鱼儿
作者：吴锡麒
朝代：清
体裁：词

怪平生、愁花愁鸟，如何偏尔情恋。为恋水光山色好，宛似故人青眼。柔橹唤。早几载相思，撇向烟波远。前缘更践。合画我三生，骑牛渡口，丫髻一蓑短。閒情惹，不少蘋花旧怨。吹来还又尊畔。云窗雾阁寻常梦，说与白鸥都倦。肠欲断。叹故侣山头，半结棠梨伴。西风又晚。渐门近钱塘，背驮红日，归路踏莎懒。
摸鱼儿·平望
作者：吴锡麒
朝代：清
体裁：词

染轻帆、满陂烟翠，橹声随意摇去。江枫落尽诗题少，一雁催来寒句。云乍聚。向雪色芦边，界得斜阳住。篷窗款语。有琴画前缘，莼鲈旧约，吾欲问鸥鹭。光阴换，约略吴船唤渡。当时来往沙渚。可怜莺脰湖心水，重照鬓丝如许。风飐处。认几点青帘，挂在冥冥树。渔歌唱暮。早清逼疏钟，冷窥断塔，新月一眉吐。
摸鱼儿·江上观捕鱼作
作者：吴锡麒
朝代：清
体裁：词

涨空江、一篙深绿，蒲芽烟际新长。东风几处鸣榔急，撑出柳阴渔榜。沙岸傍。任拍拍鸬鹚，侧翅閒来往。寒潮暗上。早跳雪喷珠，花黏鱼口，带雨荐春网。前滩近，指点高台百丈。羊裘空寄孤赏。年年惯饱烟波味，只有白鸥无恙。情浩荡。尽围合青山，画我披蓑样。船头煮酿。听铜笛吹来，浩歌一曲，高激众山响。
摸鱼儿·沈文咏楼晚晴曳杖图
作者：吴锡麒
朝代：清
体裁：词

蓦斜阳、闪来峰顶，满衣全染空翠。枯筇偏恋疏林晚，曳向无声诗里。行未已。看缓度溪阴，落叶和凉坠。盟山款水。正野鹭翘时，村牛浴处，瘦影一枝倚。蓬瀛梦，莫惜青鸾铩尾。稚龙还逐云起。阿翁自足东篱兴，惯被黄花留醉。归仔细。道三尺轻携，便可奚童比。柴门近未。渐新月铺黄，铿然响戛，独自下烟际。
摸鱼儿·渡太湖
作者：吴锡麒
朝代：清
体裁：词

荡鸥边、者般荒绿，何人能忍孤冷。三万六千馀顷阔，一色净镕天影。风未定。便树上云流，也有声堪听。斜阳又暝。看捲雪堆银，浪花飞处，寒上鹭鸶顶。前林远，微见疏罾掩映。苍茫先结幽兴。江湖惯识丹青意，画出数帆端正。呼小艇。可载得全家，同向篷窗凭。烟波定肯。但划港裁鱼，分滩放鸭，梦已落清境。
摸鱼儿·芡
作者：吴锡麒
朝代：清
体裁：词

飐西风、钗茎小立，一群烟筏来处。年时港口和菱种，生就紫盘擎露。花可数。记薄暖低烘，开遍斜阳路。芳洲又暮。伴大芋高荷，团团绉绿，万叶闹凉雨。莲歌罢，采采儿童隔浦。归来盈斗堪煮。青吭渐少菰蒲寂，梦稳者时鸥鹭。鲛女妒。算多少、真珠紧蹙罗囊护。秋灯酒户。乍剥出匀圆，宫黄新褪，点点认酥乳。
摸鱼儿·莼
作者：吴锡麒
朝代：清
体裁：词

满鸥波、罩烟拖雨，凉丝平织千顷。春洲不是西风怨，归梦早圆菱镜。撑短艇。试宛转搴来，滑比么荷胜。参差鬓影。乍窥到潭心，生香不断，一碧澹相映。调羹好，几匙酥融玉凝。吴盐配就清冷。柁楼纤手垂虹路，俊味酒边重省。牵旧恨。只万丈相思，助汝鲈鱼兴。斜阳送暝。渐蓼岸红时，芦埼白处，钗股认谁剩。
摸鱼儿·菱
作者：吴锡麒
朝代：清
体裁：词

启晴奁、镜波圆满，摇花低淬铅水。斜阳几棹鸳鸯外，能称采香人意。罗袜底。怕瘦入西风，角褪胭脂细。清歌又起。看月软烟平，一绳横界，打桨露华里。湖滨好，相见呼伊藕弟。尝来微沁冰齿。分堆小剥青瓷雪，归梦六桥曾记。重九矣。好半折鱼租，半佐茱萸醉。凉云蹙碎。渐股老蟾蜍，叶销蝴蝶，损了故湾翠。
摸鱼儿·蒌蒿
作者：吴锡麒
朝代：清
体裁：词

趁春江、桃花水软，几茎柔白催长。诗家解说羹鱼美，恰好河豚新上。萦细浪。爱瘦节匀圆，小借琅玕样。荒波寄赏。共荻笋纤松，莼丝滑忽，风味配村酿。西风忆，最喜平田如掌。寻烟芦子来往。翘翘叶飐秋阴外，吹火柁楼曾傍。新绿涨。又嫩瀹吴酸，要待骚人饷。春柈荐爽。正飞絮飞花，一肩市口，冷雨打蓑响。
摸鱼儿·题友人柳荫独步图用汪柳湖应绍韵
作者：吴锡麒
朝代：清
体裁：词

扰长堤、濛濛密密，何人寻到烟趣。第三桥外听莺说，说与落花情绪。须小住。道圆却萍波，未了前生絮。丁宁认取。是青漆阑干，红泥亭子，赌唱柳枝处。天涯怨，空忆旧时纤妩。蛾儿看去愁误。料伊也倦回娇眼，怕惹寻常歌舞。情一缕。只绾雨摇晴，画出西湖路。邀君更驻。正笋美鱼肥，酒帘一角，梦入绿阴去。
摸鱼儿·题柳阴观钓图
作者：吴锡麒
朝代：清
体裁：词

送萧萧、鹭鸶风过，轻阴吹面如雨。蓑前笠后商鱼计，那得半湖租与。留且住。看熨帖晶奁，影落高高树。香纶认取。怕玉尺跳时，银刀上候，暗绿搅千缕。江南忆，最忆渔儿渔女。芦花频梦秋渚。画图熟识樵青面，何日共寻烟语。携钓具。便趁个閒鸥，缓踏凉波去。斜阳渐暮。爱第二桥边，提来换酒，鱼口尚黏絮。
摸鱼儿·题许笠人孝廉聿竹坡图
作者：吴锡麒
朝代：清
体裁：词

黯濛濛、万竿寒玉，碧烟吹满空际。无声诗里秋难听，暗聚一壶凉思。秋几里。看照影横斜，添入三分水。樵风又起。问老叶遮晴，危梢曳雨，鹤梦得圆未。湖天住，老屋数间而已。苔阶空印屐齿。近来霁雪梅花外，谁赏此君清味。图画里。叹烧笋年光，未许成归计。频欹笠子。但歌到吴江，竹枝凄咽，怕减袖罗翠。
摸鱼儿·题郭频伽盟鸥图
作者：吴锡麒
朝代：清
体裁：词

者清溪、一条流水，今番须作盟證。十年孤负閒鸥约，待放归来渔艇。秋满径。要软裹蓑衣，坐占苔矶稳。垂杨破暝。看浴雪沙涡，寻烟舵尾，扑簌下凉影。平生数，几度漂萍断梗。一般踪迹曾并。催人旅鬓如伊白，憔悴怕窥清镜。回首听。听斟酌桥边，唱到风波定。江湖梦醒。傍枫叶芦花，心心照见，月上一丸冷。
摸鱼儿·题陆莳梅琇莹渔庄九曲图
作者：吴锡麒
朝代：清
体裁：词

认湾湾、绿杨围绕，结茅都在深处。收来破网斜阳里，人影小于飞鹭。呼野渡。但转过横桥，便是回塘路。沿陂细数。正油菜薹黄，荷花草紫，曲折响柔橹。平生忆，最是薜萝俦侣。前街甪里曾住。春波已换当时碧，让汝去寻烟语。还唤取。唤渔弟渔兄，煮酒沙头聚。望衡对宇。尽菱角歌来，竹枝唱到，一样谱琴趣。
摸鱼儿·题陈受生均行脚看山图
作者：吴锡麒
朝代：清
体裁：词

笑平生、期山期水，年年孤负芒履。如君崧岳游才返，脚下尚看云起。行未止。道樵担僧包，有路前头指。松阴几里。正磬响穿林，泉流接笕，留看故山翠。乘风快，偏又相逢旅次。萧萧聊顿霜翅。虚空试展临江望，约略淡蛾烟里。歌舞地。算两眼能青，除向金焦洗。枫人醉矣。便岚气寒多，石头路滑，筇杖健堪倚。
摸鱼子
作者：吴锡麒
朝代：清
体裁：词

认迷迷、芦湾荻汊，人家都没寻处。略有閒鸥吹影入，却喜故人相遇。呼晓渡。看几叶残荷，半剩红衣护。徐飞健橹。趁短笠斜遮，不多响过，几点逗凉雨。清游好，难得朋尊快聚。捲帘重论幽趣。涛声只在阑干外，留得金焦常住。天亦许。道一样茅茨，莫但搴萝比。高情万古。正孟笋锄未，姜鱼网得，乐事自今数。
摸鱼子·再为手山题萍迹图
作者：吴锡麒
朝代：清
体裁：词

问东风、别来无恙，偏怜人在羁旅。閒鸥共说江湖梦，多少旗亭堪数。重唤渡。剩一片空濛，昨日杨花路。前身證取。正雨压浮踪，烟攒浪迹，欲散又还聚。天涯远，不管那边离绪。星星一阵吹去。春江也到愁时候，荡得绿波如许。归屡阻。更半约晶奁，划住斜阳暮。飘零误汝。只片段吴绡，红凄绿惨，画出断肠句。
摸鱼子·题钱十兰同年坫归渔图
作者：吴锡麒
朝代：清
体裁：词

道莼鲈、西风一箸，故乡滋味堪恋。轻便要换姜苗屦，踏遍夕阳沙软。沿岸转。只钓竹萧萧，担向肩头惯。前溪去远。趁芦著花肥，枫吹叶瘦，寻个白鸥伴。功名事，浑与浮云等幻。栽花心手都倦。拖烟曳雨寻归计，局外管谁长短。休笑懒。料有甚鲇鱼，肯受长竿罥。柴门闭晚。任独木船横，空心网挂，烂月晒来满。
文丞相琴歌
作者：吴锡麒
朝代：清

上弦谡谡松风鸣，下弦汩汩乃作厓山之海声。当时一弹再鼓处，山石欲裂天为惊。永嘉道出清原寺，雨黑镫昏不成睡。手挥行箧七条弦，诗写孤臣两行泪。泣山鬼兮云沈沈，感君恩兮波深深。哀哉丞相琴，即是丞相心。糁羹尚记板桥道，麦饭谁哭冬青林。景炎时事可知矣，空抱壮怀犹不已。五坡岭，零丁洋，可怜道路摧肝肠。何如青原山中留宿夜，清商一曲龙吟长。生在南天死北地，流落孤琴旧时字。故友惟留玉带生，西台已碎竹如意。吁嗟乎，坏漆凄凉五百秋，茫茫谁刺海滨舟。高山流水臣心在，尚欲黄冠故国游。
斗百草·斗草
作者：吴锡麒
朝代：清
体裁：词

有约烟边，相邀暖处寻来早。鞋帮没易，钗股输防，深悔那回草草。拚工夫、更细觅宜男，浑忘斜照。渐蝶满南园，迷迷闪闪，粉争香闹。休怅吴宫故地，吹醒寒芜，还惹采香重梦到。绿意分明，红心宛转，定赢得、相思不少。清明近，仕女图应画成了。芳期悄。剩回头、裙腰一道。
新燕篇
作者：吴锡麒
朝代：清
体裁：古风

去年别我落叶飞，今年花发仍来归。几日南园生绿草，一条古巷闪乌衣。乌衣有情工软语，珠箔玲珑招故侣。东风历历问寒喧，夕照呢呢学儿女。海棠雨过乐春酣，令节刚逢三月三。辛苦营巢防戊巳，绸缪定户向东南。东南户拓芹泥暖，落成贺以晴云碗。隔墙何处簇楼台，别院谁家闹弦管。豪华炙手近欲嗔，井文细画梁无尘。翩跹每见钗头化，窈窕从教掌上珍。金鱼牢合云埋户，重听鼕鼕鸣社鼓。窗底凭泥打玉筝，楼头有女悲朱缕。极睇休疑路阻修，眼前犹自挂琼钩。年来年去浑如梦，飞絮飞花搅作愁。相依还说贫家好，故垒当时非草草。一剪香黏杏树红，全身避入梨花缟。花边树外久留连，送上秋千人比肩。岂无绛衫飘艳艳，岂无绣带舞翩翩。衫痕带影同下上，轻身学得和春荡。黑暗嫌经户网兜，黄昏怕触帘旌响。门外参差柳插高，得时百鸟共求曹。莫因北去忧鶗鴂，莫为东飞念伯劳。羡尔双栖同旖旎，朝日曈曈睡新起。频烦喜报画堂前，又引雏穿碧阴里。感恩惟有主人多，主人欲别嗟奈何。明朝相送横塘路，无限深情胜绿波。
无闷·出古北口
作者：吴锡麒
朝代：清
体裁：词

垂者云耶，立者铁耶，相对峥嵘万古。绕一发中原，自成门户。照出墙边冷月，怕更向、秦时从头数。断鞭笼袖，回身马上，但看来路。行旅。乱山去。问酒肆谁家，冒寒沽取。任落叶呼风，吼声如虎。高歌出塞，尽捲入、丁丁琵琶语。待射侣、相约残年，为道短衣休误。
无闷·寒原
作者：吴锡麒
朝代：清
体裁：词

云不分明，遥接雁边，知隔荒芜几里。只菜棱霜晴，略馀寒翠。道是牛羊下也，早逐队、萧萧斜阳里。寺钟渐歇，烟迷断塔，一山如睡。沙尾。正舟舣。画待渡行人，瘦鸦偏似。更几笔萧芦，冷添风意。料得明朝雪大，已冻墨、模糊涂空际。猎火宵看，好认北平飞骑。
无闷·柳意
作者：吴锡麒
朝代：清
体裁：词

疏不关秋，搀碧晕黄，才写濛濛几处。想未到清明，绾愁难住。已被先偷冷眼，看遍了、章台人来去。晚寒陌上，鹅儿浅蜕，半和烟雨。回顾。旧时树。只一片销凝，殢春情绪。映草色遥看，有无频误。应是三眠未醒，正梦入、斜阳花边路。向镜中、低照香蛾，大半敛时无语。
无闷·雪意
作者：吴锡麒
朝代：清
体裁：词

寒压云低，遮絮护花，争得东风早晚。任冻雀梅边，几番偷眼。尽日阴晴不定，逗一线、楼头斜阳短。写成画本，模糊粉墨，试看天半。深院。小门掩。听笛唱声声，玉龙曾唤。好料理寻诗，预商驴券。莫遣圆珠化泪，便惹起、梨花春来怨。待梦里、蝴蝶寻归，定识灞桥人面。
春云怨
作者：吴锡麒
朝代：清
体裁：词

风吹月坠。搅一庭香影，和花都碎。可奈问天无语，晚雨溅衣先化泪。条脱犹留，迷藏难捉，咫尺盈盈隔秋水。空费工夫，女儿箱好，几日织凉翠。人生最是多情累。叹彩云倏忽，琉璃轻脆。愁杀西风画栏倚。白奈催簪，也怕天孙，不禁憔悴。读罢闻蛩，酒阑灯灺，怎到故园梦里。
春从天上来·初阳台观日出
作者：吴锡麒
朝代：清
体裁：词

台古山空。蓦唱起天鸡，烟散濛濛。光生远岫，影入长松。扶桑万里霞红。早一轮端正，和海色、飞出天东。隔前林，听鸦声才动，樵语旋通。苍茫俯看尘世，正梦绕行云，晓睡都浓。露洗凉衣，风吹欹帽，何人画我支筇。尽染成秋意，休更数、冷淡江枫。荡心胸。现群峰璀璨，金碧芙蓉。
春从天上来·镜听
作者：吴锡麒
朝代：清
体裁：词

拂拭圆冰，要好语催来，著意丁宁。擘绵兜软，和粉揩轻，入抱已觉春生。悄瞒伊女伴，出门去、小步伶仃。渐前头、看街帘静，人定初更。依稀隔花风转，又莺莺燕燕，递出双声。乐事酬侬，欢情赊汝，抵似密约深盟。料心心照见，千里外、与證分明。乞神灵。愿芙蓉再淬，人镜圆成。
春暮柬周澄源春旭
作者：吴锡麒
朝代：清
体裁：七言律诗

三月已半花乱飞，花飞日日渐花稀。白蘋何处风正急，黄鸟不知春欲归。湖里外添荷叶小，陌东西夹桑阴肥。斜阳未落光景好，待子来敲白板扉。
春燕和刘春及韵
作者：吴锡麒
朝代：清
体裁：七言律诗

今年燕到过春分，依旧营巢补缀勤。破屋数间偏恋我，落花三月正思君。条条古巷濛濛絮，处处香泥软软芹。半日疏帘相待久，归来时节又斜曛。
春霁·重赴严江留别社中诸子
作者：吴锡麒
朝代：清
体裁：词

多事啼鹃，怎唤我归来，又早催去。一盏红醪，一枝黄笛，一般别离情绪。捉花弄絮。恋春春不留人住。好记取。今夜破帆，摇梦落江渚。当此自笑，岁岁年年，影如浮萍，旋散旋聚。忆前番、尝樱剥笋，多情曾画故园句。休怅旅程鱼信阻。去也来也，早料此度归时，鹭鸶头上，藕花翻雨。
晓起冒雾出山沿九溪十八涧抵翁家山
作者：吴锡麒
朝代：清
体裁：古风

芒屩已在足，起望还徘徊。迷空排步障，推堕青崔嵬。冥冥窈窈间，但闻泉响催。习坎心自夷，解驳风徐来。微茫线流注，明白篆路回。时逢奇峰献，竹影为之开。山深土自厚，风古气更培。鸡犬别成村，松竹争缘偎。既幸虎警息，共乐生计该。茶园不苦瘠，隙地随时栽。
晚入杨梅坞宿师子林
作者：吴锡麒
朝代：清
体裁：古风

山情悄然孤，招客共云入。树古无新香，瀰漫清气袭。久闻金姥名，惜欠林果拾。风来韵疏磬，日落闪斜笠。烟中众樵归，溪口一僧立。香火故荒凉，茅茨近修葺。澹泊味自存，精进诣难及。弥勒许同龛，吾先谋米汁。
曲游春
作者：吴锡麒
朝代：清
体裁：词

送入蟾阴里，早清辉浮动，人共春远。钟磬无声，想閒云同卧，老禅偏懒。只我疏狂惯。要茶梦、觅来泉畔。客鬓难禁，吹上落花风软。过眼。谁家池馆。剩烟荡空波，燕归应叹。镜影年年，恁照到繁华，绿芜能换。尘梦今番断。好常住、蓬壶清浅。便是寒闪龛灯，不教意倦。
曲游春·题李未庵存厚梅窝图
作者：吴锡麒
朝代：清
体裁：词

说与花休恼，念花时几度，曾梦归去。雪压溪桥，早鞋痕没尽，暗香来路。待慰相思苦。写足了、白云千树。任春风、吹到横枝，不怕玉鳞飞舞。羡汝。修来如许。只怜我京华，踪迹都误。缟袂凄凉，叹天涯酒醒，旧游难数。五月江城住。只铜笛、那时吹处。记得叶底黄肥，一天暝雨。
更漏子
作者：吴锡麒
朝代：清
体裁：词

漏声长，灯影短。梦里鸳鸯怎暖。看枕印，认鬟丝。问云云不知。心无尽。声无定。秋到芭蕉难准。朝带雨，夕兼风。往来愁杀侬。
月中行
作者：吴锡麒
朝代：清
体裁：词

行云不肯峡中居。递过雁儿书。画眉人破晚工夫。新愁寄得无。团扇已抛红豆落，剩照影、一半蟾蜍。屏山香冷夜啼乌。梦去采蘼芜。
月华清
作者：吴锡麒
朝代：清
体裁：词

缺月分梳，痴云弄絮，满空浮动寒色。客枕孤清，梦绕一灯红滴。只耳畔、铃铎声圆，暗和著、荒街落叶。呜咽。渐催来华发，几曾相识。莫怪今宵凄绝。便数到归程，远愁如织。千里高鸿，正诉山阴风雪。念往事、谁伴围炉，有好句、画灰吟得。相忆。盼梅花路杳，者情难说。
月华清
作者：吴锡麒
朝代：清
体裁：词

鸦影偎烟，蛩机絮月，月和人共归去。愁满青衫，怕有琵琶难诉。想玉栏、吹老苔花，枉閒却、扇边眉妩。延伫。渐响馀落叶，冷摇灯户。不怨美人迟暮。怨水远山遥，梦来都阻。翠被香消，莫话青鸳前度。剩醉魂、一片迷离，绕不了、天涯红树。谁语。正高楼横笛，数声清苦。
月华清
作者：吴锡麒
朝代：清
体裁：词

鸦影偎烟，蛩机絮月，月和人共归去。愁满青衫，怕有琵琶难诉。想玉阑、吹老苔花，枉间却、扇边眉妩。延伫，渐响余落叶，冷摇灯户。
不怨美人迟暮，怨水远山遥，梦来都阻。翠被香消，莫话青鸳前度。剩醉魂、一片迷离，绕不了、天涯红树。谁语？正高楼横笛，数声清苦。
月华清·为祝仁泉菘三题林竹翳如图即送其入都
作者：吴锡麒
朝代：清
体裁：词

千个栽馀，二分配取，几时茅屋新搆。翠锁阴阴，但响根边红溜。数知音、流水曾调，休袖了、倚寒吟手。回首。放花光一面，肯教春瘦。此去长安路远，念抖擞征衣，雪深时候。雁字关山，报汝平安知否。料故园、暗笋应抽，渐迸损、一方苔厚。孤负。到瞢腾醉日，欠同尊酒。
月边娇·宋缂丝月中攀桂图集三砚斋赋
作者：吴锡麒
朝代：清
体裁：词

圈叶攒花，绕镜槛低边，蟾波凝注。麝寒承袖，金寒笼钏，掩映五铢衫缕。秋心蹙碎，料不怨、美人迟暮。寻来树底，怕溜下、宣和钗股。定是咏罢霓裳，众仙归去，更留遗谱。笼连钿粟，回环绣绺，收拾许多风露。嫦娥宛在，且莫问、琼楼今古。金针度否，乞一枝分与。
有所思
作者：吴锡麒
朝代：清
体裁：古风

妾居长干里，郎客巴陵州。潮来与潮去，同在门前流。流过相思去，长江无尽头。
望梅
作者：吴锡麒
朝代：清
体裁：词

雁声低坠。早天边递到，一函愁思。叹近来、瘦减青衫，只一曲琵琶，一襟秋泪。梦远长安，道我亦、荒寒如此。正冰花压帽，冻晕摇灯，雪满天地。高楼往时共倚。问鹤巢曲处，梅信通未。记一枝、竹外低斜，更篱角何人，笛声吹起。日暮天涯，怕双袖、已消吟翠。剩窥窗、一丸冷月，照人独睡。
望湘人·忆宋筠洲客粤东
作者：吴锡麒
朝代：清
体裁：词

渐云寒逼砚，叶落敲灯，故人犹滞天际。一幅帆迷，一绳雁细。更带一声笳起。十八滩高，六千里远，江山如此。料几番、歌到珠娘，不抵湖天吟醉。惆怅光阴弹指。已登高节过，怕凝遥睇。况飞雨吹愁，酒外不禁秋思。罗浮旧约，纵难抛弃，只是天涯滋味。待剩取、好梦归来，梦向梅花香里。
望湘人·旅感
作者：吴锡麒
朝代：清
体裁：词

乍商飙捲树，零落冷枫，夕阳空际如恋。瘦入山尖，碧馀水面，一霎阴晴千变。借榻弦诗，倚楼吹竹，江天人远。荡晚烟、十里芦花，梦醒者时凉雁。閒把秋光检点。已梧阴卸后，菊香吹遍。剩三分明月，帐里欲寒罗荐。听残远杵，惹来愁绪，不减丝丝衣线。恼鬓影、未到秋深，一镜吴霜吹满。
望湘人·春阴
作者：吴锡麒
朝代：清
体裁：词

惯留寒弄暝，非雨非晴，误抛多少春色。半带閒愁，半迷归梦，黯黯蘼芜空碧。阁处云浓，禁馀烟重，欲移无力。最晚来、如雪东栏，一树梨花明白。孤负饧箫巷陌。已清明时过，懒携游屐。只润逼熏炉，约略故香留得。天涯燕子，问伊来也，可有斜阳信息。听傍人、半晌呢喃，似怨暮寒帘隙。
木兰花慢
作者：吴锡麒
朝代：清
体裁：词

借苍烟片席，写水木、倍清华。看竹互松交，迷迷古雪，吹出疏花。仙家。石枰劫后，醉青山、留浸一壶霞。只合冬心共话，柴门莫许轻挝。堪嗟。局外满风沙。旧梦老蒹葭。剩断碣残阳，伤心碧处，几字欹斜。天涯。画图展看，认苔岑、无数白云遮。合眼须眉宛在，飘萧细雨窗纱。
木兰花慢·木笔花
作者：吴锡麒
朝代：清
体裁：词

领宜春馆事，簪白笔、便生风。早密透银尖，轻抽紫颖，插架玲珑。东皇暗凭点染，谱群芳、先奏管城功。一片云蓝倒映，饶伊得意书空。茸茸。几瓣簇惺忪。约略小莲同。讶江郎梦醒，飘零蝴蝶，各自西东。繁华只愁易了，莫批红判白太匆匆。怕是尖头易秃，蘸来清露常浓。
木兰花慢·登芗雨楼望云气迷濛与水相接荒芦老柳一片秋阴
作者：吴锡麒
朝代：清
体裁：词

甚沈沈黯黯，偏酿就、者般秋。但云有声时，风无影处，十里沙洲。凝眸。似晴更暝，剩斜阳、微闪树梢头。并入衰芦耄柳，接天暮色悠悠。高楼。徙倚不禁愁。独自望扁舟。叹荒波萧瑟，美人不到，落叶空流。归休。梦随雁去，只江湖、依旧一身浮。怕说黄花时节，天涯短发还羞。
杨丈砚雨华画梅见贻赋谢
作者：吴锡麒
朝代：清
体裁：五言律诗

闭门风雪里，春色一枝来。幽梦分明见，孤山昨夜开。影常横瘦月，花不落疏苔。他日林泉约，株株似此栽。
极相思
作者：吴锡麒
朝代：清
体裁：词

卓金车子来迟。过了杀灯时。杏花纤尾，丁香茸舌，二月春期。多少惜香情绪在，拗折枝、绣到罗衣。帘前窥影，楼头飞梦，蝴蝶相思。
极相思
作者：吴锡麒
朝代：清
体裁：词

糁金窗户谁家。幽梦绕梨花。帘衣紧护，剪刀不动，今日寒些。二七良期才过了，抱圆冰、卜向天涯。无言独自，相思迟暮，雪密灯斜。
柳梢青
作者：吴锡麒
朝代：清
体裁：词

极目斜晖。者番风景，那不凄迷。燕子无言，落花如梦，各自相思。凭侬心上抽丝。系不住、天涯马蹄。山上蘼芜，陌头杨柳，夫婿谁知。
柳梢青·题查槎客有圻铜琴馆图
作者：吴锡麒
朝代：清
体裁：词

绿浸窗纱，摊书才罢，又听呼茶。鬟髻烟猜，衣裳云想，春在儿家。长红短白夭斜。者颜色、争伊不差。慢水中央，虚亭四面，人坐当花。
柳梢青·题程一庵柳衣园图即用汪涧昙太守韵
作者：吴锡麒
朝代：清
体裁：词

柳也如人，得趁东风，眉眼开新。岁岁年年，绵绵絮絮，果果因因。分明一片高云。暗荡作、枝头好春。酒地茶天，琴言月话，东主西宾。
柳色黄·秋日同黄相圃姚春漪集晓春书屋
作者：吴锡麒
朝代：清
体裁：词

苔片阴生，春色一帘，旋换秋早。杨枝旧绿，花枝旧碧，半黄斜照。寻诗何处，但听郭外钟声，引来临水鱼烟悄。已信主人閒，更閒如鸥好。重到。曲阑频倚，短发低搔，故人都老。无恙西风，只恋几株红蓼。吟虫也叹，为道莎草凉边，而今野局渔樵少。我辈忒疏狂，又簪香盈帽。
柳色黄·秋柳
作者：吴锡麒
朝代：清
体裁：词

减碧搀黄，啼罢晚蝉，凉雨初霁。斜阳暗逗林梢，几笔白门秋意。山长水远，渐见十二楼头，依稀飏出青旗字。谁料结同心，有而今憔悴。休拟。停船古渡，系马危堤，拄筇荒寺。老尽丝丝，只在一丝风里。烟寒月冷，认取无数清愁，分明拦入眉峰底。听一曲乌栖，把离魂唤起。
桂枝香
作者：吴锡麒
朝代：清
体裁：词

凉琴昼寂。剩青山一角，飞响黄雪。占断秋芳，只有此花幽洁。湖光捲入银鸾影，俨登临、广寒宫阙。满天风露，单衫耐冷，那回孤立。试證取、前身明月。曾约我吴刚，旧时游客。自笑青鞋，孤负天香时节。西风换了淮南梦，待重盟、故山萝石。别来无恙，斜阳好在，画图金碧。
桂枝香·蛤蜊
作者：吴锡麒
朝代：清
体裁：词

西风野水。送一群田雀，都消纤毳。影落斜阳，占了鲈乡十里。罱泥人在凉烟外，带青萍、两竿收起。连天菰叶，横塘旧路，梦回重记。记曾识、蟾儿滋味。但解得清馋，不知许事。恰听隔墙低唤，卖来江市。青帘有约春宵话，试微鲜、最宜残醉。嫩黄新漉，酒灯上候，价休嫌贵。
桂枝香·蟹
作者：吴锡麒
朝代：清
体裁：词

空江月黑。讶谱到爬沙，玉丝凄急。冷入渔汀，带露几灯红滴。吴淞一幅描难就，暗招来、落潮风色。更无人处，衔芦索索，乱摇凉雪。早催动、西风信息。惹多少相思，无肠贮得。怅望树头纤爪，故人新别。尊前皂荚閒风味，最难忘、踏灯时节。买春重醉，江湖旧谱，老饕能说。
桂枝香·银鱼
作者：吴锡麒
朝代：清
体裁：词

芹芽新长。乍密密疏疏，来乘春涨。难避千丝细杂，落花黏网。天然二寸轻跳雪，正斜风、乱鸣渔榜。倩描粉本，点睛堪认，者般纤样。只合作、针芒想像。笑稚子敲馀，空钓寒浪。雨后烟边，谁向舵楼分饷。水晶名字须盐配，最相思、樱桃湖上。夕阳晒遍，和羹滋味，梦回吴桨。
桂枝香·题唐子畏美人拈花图
作者：吴锡麒
朝代：清
体裁：词

秋回一剪。只脉脉无言，折枝低捻。金粟前身，约略破禅香溅。风前记起灵山笑，證三生、眼波重展。泥金衫袖，渗金窗户，斜阳人面。料只是、情天眷恋。肯才人名字，押上红券。游戏光阴，尽彀风花磨鍊。初三下九频频约，怕梨涡、晕来难浅。几时圆合，兰因絮果，画图相见。
梅子黄时雨·梅雨约倪丈嘉树一擎同赋
作者：吴锡麒
朝代：清
体裁：词

云叶粘空，放林角半晴，旋又催雨。剩麦后残寒，玉篝凝聚。犹有贺家滋味在，馀酸送过江南路。重屏暮。别梦醒时，听闹蛙鼓。閒觑。绿濛濛处。巳金丸噀透，轻堕无数。问涴壁新痕，墨花谁谱。独立苍苔人不见，隔帘吹润银筝柱。陶瓶贮。试寻煮茶风趣。
梅子黄时雨·蚕豆
作者：吴锡麒
朝代：清
体裁：词

麦候秋清，正凉雨一肩，新绿先卖。记隔陇花开，雪痕烟外。才近三眠忙未了，须添小食朝来采。盈筐载。万颗碧珠，梅豆差配。堪爱。都含翠黛。趁风炉火活，炊共巢菜。问煮茧馀香，几分犹在。减尽桑阴残荚老，夕阳重约秋棚话。疏篱挂。冶蛾依旧如画。
梦横塘
作者：吴锡麒
朝代：清
体裁：词

四围临水，一角峨风，旧时高阁谁到。瘦尽菱花，剩万叶、凉浮烟悄。桥外移帆，树头张网，漫延秋眺。尽罗裙褶褶，画满鸳鸯，人何处、斜阳老。得归便合归休，况白鸥旧约，渡口催早。莫负渔餐，料比似、官厨应好。只愁我、扬州梦误，怎把西湖也抛了。下若新篘，渡江船去，愿芳尊同倒。
梦横塘
作者：吴锡麒
朝代：清
体裁：词

捲还似雪，滚不成毬，晚风吹向流水。旧路濛濛，早隔断、斜阳千里。已啭莺馀，才啼鹃后，一年春事。付湖心镜影，搅碧摇寒，相思恨、和萍碎。横桥凭处阑干，剩清愁难画，絮语空记。蝶趁鸥迷，叹只似、飘零身世。念前度、青衫缀好，不道晴云易飞坠。待认离痕，未教成梦，定先教成泪。
梦横塘
作者：吴锡麒
朝代：清
体裁：词

芰叶飘云，藕丝曳雨，水风吹动凉信。剩与鸥边，飐万柄、枯香犹凝。无限凄迷，小亭何处，夕阳红隐。记沙墟几里，隔渡喧生，船来否、烟中问。频教拨触乡心，道莼鲈一箸，旧梦堪省。晚饭呼灯，愁负了、柁楼风景。料滋味、江湖不远，说与渔朋约能准。草屩捞时，瓦瓶浇处，待圆茅支稳。
梦横塘·平山堂
作者：吴锡麒
朝代：清
体裁：词

倚云裁宇，剖月垂帘，醉翁前度曾到。一舸花红，记邵伯、湖中来好。小妓传杯，老仙命句，那时斜照。叹风流不见，雨冷烟荒，裙腰路、迷芳草。偏留隔水烟鬟，恰平临碧榭，秀影回抱。不定江风，吹酒外、晚岚飞悄。认几树、垂虹影里，隐隐灯船送归早。问向閒鸥，旧时歌吹，已荒凉多少。
梦横塘·集寒香馆再咏扬州古迹得萤苑
作者：吴锡麒
朝代：清
体裁：词

竹枝弹雨，柳叶栖烟，夕阴深黑何处。野草粘愁，幻几点、枯萤来去。绡扇前因，翠帘馀恨，影和秋聚。记飞飞故苑，十斛星寒，繁华梦、西风路。飘零最苦芜城，叹铜盘折后，暗湿铅露。坐惯罗衣，嗟此日、美人迟暮。照不尽、相思字字，枉伴明蟾二分度。冷咽胭脂，更招山鬼，对荒燐私语。
梦横塘·题王竹所初桐西山纪游
作者：吴锡麒
朝代：清
体裁：词

扫苔延屐，拨叶停筇，满衣吹湿烟翠。历历斜阳，暗老却、樱桃沟水。鸥外留盟，石边寻梦，一钟萧寺。任閒云自去，翳竹迷松，微微露、红螺髻。分明万绿浓时，又清寒如水，半湿吟纸。四月空山，浑未了、落花情味。试挥手、琴歌一曲，响带飞泉堕天际。野店烧春，醉偎芳树，数清游能几。
梦横塘·题石涛僧兰竹卷子
作者：吴锡麒
朝代：清
体裁：词

嫩描尖叶，老放斜枝，染来浓墨如翠。袖薄笼寒，怕佩采、骚人难倚。零露飘香，回云送润，待琴弦未。想禅心毕静，配笋添苔，前身是、潇湘水。袈裟蜕去何年，叹萧疏眼底，瘦影如此。旧梦扬州，谁更问、那番歌吹。且幽谷、冰魂唤到，伴向纹窗弄秋碎。藓缝曾题，苦瓜残款，付虚空弹指。
次韵荅阮芸台学使柬招即往历下之什
作者：吴锡麒
朝代：清
体裁：七言绝句

济南名士燕频开，莲子湖头信屡催。此去更应清到骨，鹊华秋色马头来。
正月九日再同施藻岚胡竹城沈臞庵游杨梅坞用前韵二首·其一
作者：吴锡麒
朝代：清
体裁：五言律诗

不负看山约，重来未夕曛。新正多胜日，吾辈况閒云。萧寺参差见，清钟继续闻。禅师说法罢，猿鸟有馀欣。
正月九日再同施藻岚胡竹城沈臞庵游杨梅坞用前韵二首·其二
作者：吴锡麒
朝代：清
体裁：五言律诗

但道山依旧，谁知春更佳。雪消寒注涧，藤长绿勾崖。禅味贪蔬饭，游踪信草鞋。经幢摩古字，惜未蔡邕偕。
步蟾宫·维扬月夜有怀尤水村荫江吟香绍莘真州
作者：吴锡麒
朝代：清
体裁：词

蟾蜍不管繁华事。只凉得、楼台如水。红桥灯火闹黄昏，问谁踏、松阴满地。诗名杜牧当时记。定忆到、珠帘十二。一分判与小扬州，要照见、黄花人醉。
氐州第一
作者：吴锡麒
朝代：清
体裁：词

杯面邀凉，桐阴暗转，虚堂已换秋早。拨触冰丝，平沙万里，一雁呼云先到。催入边心，料不是、琵琶残调。恁奈烟霜，蛾眉未染，鬓丝都老。不惜紫台人去杳。怕弦外、诉愁难了。飒飒沙黄，萧萧草白，渐冷摇灯小。便婵娟、能画出，凭谁破、燕支一笑。古恨苍茫，付今宵、芜城梦悄。
氐州第一·题施柳泉彭龄读书秋树根小照
作者：吴锡麒
朝代：清
体裁：词

高树衔晴，斜照又晚，馀晖闪闪堪惜。就石搜凉，剜苔借翠，孤拥缥缃盈尺。吹过清声，剩几叶、风中翻碧。细碎虫鱼，缒丝络网，麝煤踪迹。笑我妃豨辛苦熟。也磨瘦、年年吟骨。下学光阴，西风几度，早一簪萦雪。剩丹黄、残帙在，问奇字、流萤恁识。让与吟蛩，伴幽人、微闻叹息。
水调歌头
作者：吴锡麒
朝代：清
体裁：词

持此一杯酒，今夕祝蟾蜍。孤心莫挂云际，千里荡模糊。多少松蹊鹤径，只待银轮推上，和梦浸琼壶。如到广寒府，花影醉来扶。转晶屏，移翠幌，上铜铺。玫瑰先破红笑，误当玉盘呼。乞得团圆佳约，且要金尊美满，万古共欢娱。何日江湖去，相对在菰蒲。
水调歌头·滹沱河
作者：吴锡麒
朝代：清
体裁：词

春草一亭绿，麦饭几家烟。人渡滹沱河口，去去夕阳船。往日事传铜马，今日沙埋铁镞，浪捲沫花圆。古庙乱鸦语，大树忆何年。宛城走，云台筑，赤符延。有个故人，天际作婿傍神仙。不羡君王九五，不羡星辰四七，高枕钓竿眠。富贵等閒耳，危度亦堪怜。
水调歌头·题友人学稼图
作者：吴锡麒
朝代：清
体裁：词

江水听吾语，何事不归田。十双须买阳羡，等办束装钱。且读齐民要术，有日荷花紫草，同坐夕阳边。去便耦耕去，如愿定何年。磨不瘦，担不怕，荷锄肩。不如将就料理，早向五湖烟。有个山妻饷饭，有个稚儿叱犊，尽胜客窗眠。读画忽长叹，起立望青天。
水龙吟·夏晚赵氏西池纳凉
作者：吴锡麒
朝代：清
体裁：词

旧时乔木依然，一襟曾染诗人翠。斜阳小立，藕花飞梦，梦凉如水。过雨苔肥，留烟石瘦，俊游谁记。待招来鸥鹭，阑边拍拍，还识我，垂竿子。渐酿新秋情味。绉池心、玻璃风起。嘶蝉径断，斗蛩帘换，几消吟醉。暗惜年华，近来修竹，已无题字。但桃笙坐看，青天明灭，画行云意。
水龙吟·杜鹃花
作者：吴锡麒
朝代：清
体裁：词

是花毕竟非花，涓涓泪浸三更月。梨云散尽，东风无主，暗飘寒血。草碧同愁，篁斑比怨，古怀难说。待弦翻蜀国，唤回遥梦，灯帘外，时明灭。曾托春心万叠。怕春归、又随春歇。沈沈黯黯，乱山红处，悄迷孤蝶。踯躅因谁，凄凉念汝，未消幽魄。早啼残谢豹，簪逢越女，趁清明节。
水龙吟·来熏堂观雨
作者：吴锡麒
朝代：清
体裁：词

晚云忽涌芙蓉，滃然失却前溪翠。平波万倾，白烟横捲，乱跳珠碎。小扇初停，单纱渐薄，江南秋意。惹水芝无数，红摇碧颤，才半霎，香都褪。徐听娇雷碾过，带凉痕、碧天如洗。遮留俊侣，阑干拍遍，菱歌初起。磬堕风前，弦生竹外，一蝉催霁。早消残檐滴，明蟾漾影，在湖烟里。
水龙吟·漳兰
作者：吴锡麒
朝代：清
体裁：词

海天万里清秋，一帆吹入骚人梦。蛮烟乍洗，岭云未卸，江南新种。细衬苔衣，嫩浇茶乳，消炎清供。向黄磁斗里，护花剪叶，冰心在，凉浮动。辛苦年年培壅。斸春芽、带泥分送。姿生韵外，香留笑里，故人情重。榕驿光阴，荔乡滋味，漫催尘鞚。寄相思异地，满空风露，听瑶琴弄。
水龙吟·珠兰
作者：吴锡麒
朝代：清
体裁：词

曲尘冉冉新秋，散来十斛量珠手。蝉纱静掩，蛮丝细袅，几分香逗。蜂冷吹黄，鲛愁洒碧，露华低缀。伴阑干眉月，乍浓还淡，凉波浸，疑无有。道是含苞未透。到开时、疏痕依旧。摇花瑟瑟，曾无花意，自成清瘦。茗片回甘，炉熏送暖，一般消受。爱晚帘剪去，钗翘颤影，共明珰溜。
水龙吟·白莲
作者：吴锡麒
朝代：清
体裁：词

水香何处寻来，一痕澹月微茫坠。亭亭瘦影，铢衣暗曳，铅华净洗。小立烟迷，相思露湿，满湖凉意。渐搴芳人到，菱歌唱罢，浑不信，明珰倚。掩映银塘十里。倩西风、绿罗扶起。秋添水外，恼人轻误，看花如水。素藕思侬，苦心怜子，聚成清泪。任雪鸥选梦，梦回何在，在行云里。
水龙吟·秋芦
作者：吴锡麒
朝代：清
体裁：词

夕阳又落江湖，萧萧影压沙鸥重。短篷小泊，一簪飞雪，恼人愁共。港窄全交，桥欹不断，旧和烟种。渐摇凉织瞑，雁飞才下，渔灯外，枝微动。渡口归潮暗涌。搅秋痕、水风低弄。波荒月冷，笳声初歇，笛声徐送。折后梢低，瘦馀叶脆，但闻凄讽。待凉花采了，青罗被底，结鲈乡梦。
永遇乐
作者：吴锡麒
朝代：清
体裁：词

才饯西风，晚蛩咽处，寒已催到。护菊帘垂，钉花窗闭，细引炉熏袅。酒人留住，红泥乍坼，待雪者番还早。只斜阳、和枫共醉，一分先逗春小。鬓毛易短，朝簪懒插，空自裹头吟悄。检点冬心，旧根无恙，莫误长安老。鹅绒被暖，木棉裘软，共说茅檐归好。恁金猊、都陷残灰，梦粱未了。
永遇乐·壬戌中秋平远山房待月
作者：吴锡麒
朝代：清
体裁：词

判断秋心，拨开雨脚，凉动澄宇。借酒先邀，停琴更伫，目极银河路。水声云学，林声风送，听换羽衣新谱。只清光、迷离不定，一珠懒向烟吐。阑干起拍，素娥前约，料也不应虚度。乍闪廊腰，徐流屋角，争得银鸾舞。楼台照遍，有人愁倚，怕已桂花期误。忍重催、镜掩中宵，者情更苦。
永遇乐·木瓜
作者：吴锡麒
朝代：清
体裁：词

诗授童时，为商琼报，殊系情款。小雪光阴，残年风味，船恰宣城转。脂痕露染，粉痕香渍，梦醒枕根尤恋。只羁心、容易酸楚，远山隐隐如见。老禅曾对，者般癃状，可也称伊黄面。性只温宜，味因涩永，药已笼中选。乞灵笑我，颓唐腰脚，名字尽教书惯。道京口、沽春更近，一帘影飐。
汉宫春·铁佛寺是五代杨行密故宅
作者：吴锡麒
朝代：清
体裁：词

匝地蘩珠，叹禅关闭久，屐齿经稀。敲门有人访古，极目斜晖。瞿昙老去，剩袈裟、壤色都非。前代恨、难消战血，几痕碧到杨丝。何论沙虫猿鹤，付西风劫火，一片灰飞。山河欲寻故影，明月来迟。淮流远咽，绕谁家、秋水渔矶。剩树外、纷纷鸦阵，黑云万帐高低。
江城子·泊落瓜桥
作者：吴锡麒
朝代：清
体裁：词

片帆瓜步记乘潮。雨连朝。月连宵。冬瓜堰畔，昨日小停桡。一路趱人归梦近，流水响，落瓜桥。
江城子·送家香竺还粤东
作者：吴锡麒
朝代：清
体裁：词

红桥几日柳枝长。绾游缰。惹离肠。荡得空江千里绿茫茫。客也如春留不住，来渡口，趁斜阳。吴天此去且徜徉。看挑桑。看抛秧。怕是赛蚕歌里要催装。及到官衙应暑雨，烦寄我，荔支尝。
江城梅花引
作者：吴锡麒
朝代：清
体裁：词

枇杷树下小门开。爱苏台。住苏台。只有柳枝三月称身材。燕子才归灯又上，问名字，怕人前，唤夜来。夜来。夜来。情费猜。停绣鞋。理玉钗。唤也唤也，唤不下、咫尺香阶。孤负团圞月子照苍苔。知道藕花今夕梦，烟水里，背鸳鸯，若个谐。
江城梅花引·题舒竹溪慎旃梧竹双清图
作者：吴锡麒
朝代：清
体裁：词

最清清处没尘生。是声清。是心清。但认压栏，梧竹影纵横。送过琴言还笛谱，者边雨，那边风，却月明。月明。月明。梦难成。草又青。鴂又鸣。忆也忆也，漫忆到、杨柳芜城。只惜鸰原，无路款秋声。伤令兄石溪下世。我为甘棠思一哭，愁说与、卯君听。
沁园春
作者：吴锡麒
朝代：清
体裁：词

是弃襦生，是请缨人，封侯也宜。记寒营雪满，髑髅生掷，大旗日落，�篥狂吹。名士风流，健儿身手，说与龙泉知不知。吾犹羡，羡黄骢年少，曲里歌伊。相思。几换年时。算辛苦真从贼里归。看斑斑剑上，尚留残血，鬑鬑颔下，已长新髭。鼓角馀声，疮痍旧痛，今日来牵花县丝。春风快，听白麟奇木，行对彤墀。
沁园春
作者：吴锡麒
朝代：清
体裁：词

粉本猜伊，乍合还开，功夫最勤。爱字无题处，色丝斗艳，心能参到，花样翻新。不语佯嗔，欠伸小倦，刀尺堆边收拾频。年头近，共娇儿放学，半月嬉春。逡巡几度黄昏。尚灯火和郎一卷亲。惯刺来丁倒，迷藏鸳思，绣成辛苦，摺叠鸾纹。碧唾粘残，红尖蹴损，纸薄愁将情共论。凭精婢，也奁中依样，偷学夫人。
沁园春·不倒翁
作者：吴锡麒
朝代：清
体裁：词

莫笑龙钟，颠而不扶，蹶然自兴。任几番压捺，出头须放，十分挫拗，强项偏能。老子婆娑，是翁矍铄，随意盘旋走不胫。如人柳，也三眠三起，态度盈盈。掀腾与世何争。讶封得泥丸抵死撑。便空空此腹，尽多消纳，团团对面，故学逢迎。何处难眠，有时作剧，拚得浮生纸样轻。惊一跌，早虚空粉碎，蜕去枯形。
沁园春·乳
作者：吴锡麒
朝代：清
体裁：词

隐映兰胸，到破瓜时，灵津暗催。甚酥峰两点，偏教当面，娇婴几日，便解投怀。迸粉成珠，凝脂作菂，剥出鸡头壳里胎。轻罗抹，认巫山对擘，横度云来。绷才。半晌还偎。道乞向邻娘口已开。笑旧时药裹，琼田曾卖，者番泉脉，玉窦先回。画槛平齐，檀槽半隐，簟上横陈雪欲堆。春尘起，记为郎洗眼，几度曾揩。
沁园春·其一
作者：吴锡麒
朝代：清
体裁：词

爆竹喧空，倒佩欹冠，朝天去迟。甚饧箫唤卖，胶牙未已，椒杯告酹，软脚无辞。桦烛花明，籸盆火旺，弦语丁丁送有词。搀扶好，要先求利市，来锡茅茨。灵旗缓荡寒飔。正娇女铏童簇拥时。看迷离云路，神其醉止，瞢腾帝所，臣复中之。炀谢无能，媚思何益，但愿糟邱分一卮。觚边踞，道诗须听我，跨亦凭儿。
沁园春·其二
作者：吴锡麒
朝代：清
体裁：词

蠢尔狞颜，也借光明，逞大神通。渐呿张一口，红霞嚼烂，搜牢众窍，赤舌烧空。透顶蓬蓬，热中焰焰，炙手今番意独雄。能火速，甚五花判事，有此威风。形容黄胖差同。道此腹膨亨不负公。倘延为上客，何妨额烂，用吾下策，直欲心攻。变相图开，焰摩天在，莫是刘銮塑出工。休相笑，只与君头脑，一样冬烘。
沁园春·床婆子
作者：吴锡麒
朝代：清
体裁：词

曲录横施，谁司寝兴，三盏须浇。想婆名春梦，瞢腾许伴，娘呼夜度，邂逅曾遭。魂约鸳鸯，身为蝴蝶，指点迷途仗汝劳。文催撰，怕葫芦换了，依样难描。招要蜜炬高烧。早闺里迎神羯鼓敲。为思神嗜好，饧香果软，酬神笑语，雪艳花娇。帐底云行，枕边月落，听赋横陈记那宵。还私祷，祷阿侯睡稳，莫厌叨叨。
沁园春·愁
作者：吴锡麒
朝代：清
体裁：词

乍减欢容，镇日无言，含情欲啼。念袜尘浅浅，何时理得，酒肠窄窄，特地浇时。心小能容，眉纤惯惹，几度横陈觅睡迟。瞢腾里，又牡丹开了，担误芳期。追思。南浦分离。怅鱼信销沈两莫知。算量来万斛，恰如江水，织成千缕，不减杨丝。晚雨帘栊，夕阳楼角，半是柔情半是痴。芳名好，待石城西下，艇子留伊。
沁园春·掌
作者：吴锡麒
朝代：清
体裁：词

一片云腴，铅露曾沾，罗纹细生。爱留仙裙绉，舞时难定，走盘珠活，握处常明。小拓弓弯，背番莲样，便是黄金铸不成。龛灯畔，看合来无缝，学诵真经。阑横。拍遍谁听。怕反复如郎最不平。恰停针无语，几回挼到，藏阄偶中，一面摊呈。教字频书，揉花易碎，帐里香蚊擘有声。调妆粉，要紧窝麝水，不溜微馨。
沁园春·梦
作者：吴锡麒
朝代：清
体裁：词

曲院无人，款款飞时，罗衾正温。任连环不断，月迷归步，鞦韆有约，花引柔魂。帆远曾随，屏深惯度，懊恼金钗堕枕根。郎何处，正满阶如水，独自开门。逡巡。难问前因。似空际春风捲絮痕。但醒犹心苦，未乾红泪，记还胆怯，怕近黄昏。认雨疑云、看朱成碧，蝴蝶分明是小身。梅开也，漫妒伊缟袂，觅到前村。
沁园春·睡
作者：吴锡麒
朝代：清
体裁：词

三十种眠，一样瞢腾，偏宜个人。看偎从角枕，斜欹钗玉，帖来晶簟，浓堕鬟云。眠倦低迷，眉慵小敛，醉颊浓酣斗帐春。无端误，已辽东梦醒，莺语堪嗔。抬身。略拨馀熏。怎消息频传又欠伸。只离愁万缕，惹伊反侧，沈香八尺，称汝横陈。猧子偷窥，鹦哥罢唤，雪压环肥画出真。论滋味，也黑甜乡好，有此温馨。
沁园春·碧筒
作者：吴锡麒
朝代：清
体裁：词

一舸摇红，唱荷叶杯，臣请中之。认飘萧麈尾，捉惟长柄，弯环象鼻，饮即深卮。味苦心参，波凉舌卷，想像金茎露下时。真佳酌，早和香酝酿，沁入诗脾。斯时。百罚奚辞。况孔泻玲珑清更宜。似糟林榨出，细跳疏雨，玉壶买处，斜飐青旗。袖捧风前，盘擎月下，缥碧还疑哥汝瓷。衣堪制，定酒痕常在，莫讶淋漓。
沁园春·立
作者：吴锡麒
朝代：清
体裁：词

闪过斜阳，独自窗前，无言暗窥。甚青苔冷印，抬身偏懒，明蟾侧注，回步翻迟。拚到酸时，不禁软处，扶住杨枝有所思。东风起，早落花如雪，没了鞋儿。迷离。半晌如痴。岂真个看云镇不移。料鸳鸯密约，比肩凑汝，鹭鸶偷学，一足翘伊。曲录栏斜，鞦韆板窄，约略春纤小露时。游仙梦，怕證来金格，长侍瑶池。
沁园春·耳
作者：吴锡麒
朝代：清
体裁：词

一缕灵通，陡触心头，含聪可誇。尽听来鹂唱，不烦针砭，教成琴曲，尽洗筝琶。蝉鬓笼云，凤钗倚月，阿母跟前软语加。明珰缀，认天穿节过，翠珥添些。窗纱。梦醒啼鸦。正浅晕香轮枕印斜。爱青衣解意。附时叮嘱，银簪了事，侧处梳爬。捻粉微匀，垂貂小护，便隔红墙不怕遮。春风悄，只小亭私就，刬袜防他。
沁园春·肠
作者：吴锡麒
朝代：清
体裁：词

团扇歌来，无限弯环，含无限愁。怅两头相结，山都閒水，九回犹剩，春亦成秋。泥酒光阴，阻风滋味，欲断还连情未休。人千里，叹鹿庐频转，一寸难酬。悠悠。常抱温柔。更转辗偷将诗绪搜。渐化为冰雪，藕丝徐引，织成锦绣，茧绪圆抽。吟和莺欢，泪随猿苦，木石吴儿解得不。黄昏近，算除教三盏，怎沃烦忧。
沁园春·肩
作者：吴锡麒
朝代：清
体裁：词

赋罢洛神，彼美堪怜，生来总垂。看轻云裁就，尽遮领下，柔丝披著，才是雏时。红雨花交，绿烟柳亸，削就天然瘦影齐。凭相比，笑回头刚近，不用量伊。芳期。春已先知。渐杏子衫单粟起微。到鞦韆立上，出墙偏半，流苏承得，顾镜微差。小侧穿帘，轻凭上阁，姊妹相呼左右随。吟郎句，戏学他山字，半晌还欹。
沁园春·胆
作者：吴锡麒
朝代：清
体裁：词

一点凝寒，镜里高悬，窥时最明。纵镇来彩索，易生娇颤，唤回残梦，未了馀惊。因怯常虚，并愁成苦，碎到心头铅泪倾。烧香拜，尽深深沥得，才表真盟。偏争。要共秋清。荡脉脉中池水一泓。怕虚亭私就，花铃陡触，空房独自，雨枕难听。画板承趺，危楼点屐，佯起先人身屡停。生来小，只诗边酒次，约略纵横。
沁园春·背
作者：吴锡麒
朝代：清
体裁：词

袅袅婷婷，当面窥馀，翩然转身。向楼心拜月，俯时恰照，帘旌曝日，烘处先春。人后猜人，镜中看镜，形影端详认早真。嗔生客，但花间回避，恁蹑芳尘。逡巡。陌上游频。乍汗湿红衫透旧痕。最香绷负稳，娇儿偏惯，玉纤捶细，小妹先轮。痒即须抓，冷谁与拥，一片凉纹楚簟亲。情难诉，只欠伸画里，免赋怀人。
沁园春·膝
作者：吴锡麒
朝代：清
体裁：词

轮相圆成，藕覆低连，偏宜促时。爱盘龙新样，屈来金衬，斗鸡旧制，蔽处花吹。拥即成吟，支教作枕，晓梦多情未肯离。苔阶步，便防他易软，要索扶持。柔荑。过否谁知。只舞后频看大小垂。记依床曲局，参禅孤坐，和裙折叠，拜月双低。半晌横琴，有时磕马，骨立珊珊一对齐。閒中好，把佳儿抱置，为画纤眉。
沁园春·臂
作者：吴锡麒
朝代：清
体裁：词

比玉分酥，裹叠吴罗，欲见偏悭。问甚时瘦了，微松条脱，几分倦后，斜靠栏干。挝鼓揎馀，踏歌联去，月泻清辉讶一般。钤香印，叹绸缪何日，红字都残。无端。割也盟难。恁彩索翻能系合欢。每鸳鸯裘里，枕来常软，琵琶弦上，倚处先弯。无语空支，多情试捉，雪藕玲珑两袖间。裁文锦，只遮将一半，惯忍春寒。
沁园春·题杳兰圃同年堂月影扇头
作者：吴锡麒
朝代：清
体裁：词

似此圆光，非幻非真，在水中乎。记小时不识，玉盘呼汝，前身定是，碧落寻吾。捉处原空，指来即现，荡入怀中成一珠。浑相印，道扇圆如月，月也人如。今宵伴我非孤。且米汁相邀醉此壶。渐玲珑悟境，清涵竹柏，分明毫相，白遍江湖。犀角窥穿，兔毫吹起，勘破禅家三昧图。凉风早，任一轮收去，影也都无。
沁园春·题画
作者：吴锡麒
朝代：清
体裁：词

无悔无嗔，一念坚持，不退转轮。任者般蓝缕，拖泥带水，当场觳觫，鍊苦熬辛。鼻孔绳穿，肚皮篾束，棒喝无端到顶门。将家去，笑猫儿狗子，别甚冤亲。今番认破前因。道菩萨尘凡现化身。要羼提宏愿，證明忍士，盆兰变相，唱彻酸文。百丈骑牛，只尸调马，莫认那罗戏是真。神通大，尽三乘踢倒，予欲无言。
沁园春·额
作者：吴锡麒
朝代：清
体裁：词

山意窥奁，一抹娇黄，斜阳最宜。念广眉学谱，半笼月影，双丫未绾，全覆云丝。纨扇微遮，晶屏易触，紧护貂茸冷不知。妆成好，爱红绵低衬，新裹头时。觺觺。两角灵犀。甚尺宅居然要粉题。记娇儿点处，曾调朱水，宫神呼到，待扣青霓。蝉小承緌，梅轻坠瓣，描画休教粉墨迷。相思远，看几痕低蹙，怕误春期。
沁园春·鼻
作者：吴锡麒
朝代：清
体裁：词

嘒嘒谁知，兰气潜通，氤氲远闻。听息调半晌，静将时验，声飞两样，清与喉分。麝粉先堆，袖罗惯拥，镜里端详分外亲。眉新画，早黛螺横扫，晕入山根。通神。唤汝心门。甚斲处难防巧运斤。只天香参到，幽禅可證，花枝嗅去，纤手烦轮。拭汗开巾，藏羞掩扇，图画钩成半面春。邻家话，但归来频嚏，定说前因。
沁园春·齿
作者：吴锡麒
朝代：清
体裁：词

小破胭脂，相对粲然，文犀不如。忆汉宫卅六，曾誇赋口，吴姬二八，惯溜歌珠。净罢杨枝，漱来花水，学诵金经屡叩馀。含毫久，任墨痕凉沁，偷学郎书。吹嘘。兰气来徐。道活斲新巢玉定输。爱笑时偏龋，做成妩媚，病中微齼，画出清癯。纤指轮衔，香绒烂嚼，伶俐生来孰似渠。梅酸溅，怕十分软却，春色都输。
沙河晚归
作者：吴锡麒
朝代：清
体裁：五言律诗

落日收墟市，飞鸦乱夕天。峭寒浑赴暝，野水自生烟。月在诸峰外，僧归一磬边。前途渐灯火，城堞望苍然。
河传
作者：吴锡麒
朝代：清
体裁：词

楼外。花卖。雨萧萧。听过前边画桥。梦醒梦醒愁恁消。迢遥。绿波烟一条。见说归期梅放后。相望久。开到荼蘼又。万重山。行路难。衣单。怎禁春后寒。
法驾导引·前题
作者：吴锡麒
朝代：清
体裁：词

凄凉意，凄凉意，如梦复如痴。白奈人间悲织女，碧桃天上葬西施。泪雨太迷离。
法驾导引·前题
作者：吴锡麒
朝代：清
体裁：词

华鬘乐，华鬘乐，色界大难名。勾引雨云归楚峡，脱逃星宿入衙城。儿女世间情。
法驾导引·小游仙曲
作者：吴锡麒
朝代：清
体裁：词

蓬莱岛，蓬莱岛，海水绿波生。铁笛一声龙女去，桃花吹作碎琼声。鸾鹤正相迎。
洞仙歌
作者：吴锡麒
朝代：清
体裁：词

新抛纨扇，乍寒生罗被。擘破萸房甚滋味。靠阑干、细数黄花，花浸月，月影和秋都碎。乌衣今夕去，唤到征鸿，替个人儿写人字。树底已霜飞、不待题诗，先换了、铜沟红泪。悔煞对、西风忒关心，一线斜阳，系情千里。
洞仙歌
作者：吴锡麒
朝代：清
体裁：词

莺啼梦破，积寒烟如水。惨绿无端把春替。剩朱幡三尺，难禁东风，红雨外、换了招魂题字。销寒逢九九，记染燕支，要乞灵缘画图里。甚园林转眼，碧暗香沈，竟抛得、落花苔瘗。最苦是、天涯跨驴人，早飞絮前汀，并成清泪。
洞仙歌·前题
作者：吴锡麒
朝代：清
体裁：词

千畦绣错，渐袈裟衣似。麦候馀寒逐烟起。爱桑花菜荚，竹粉蒲刀，交映著、簇簇秧针刺水。沿流通小步，一径愔愔，闭户人家守蚕忌。只豆肥须漉，笋脆烦烧，待朝饷、提来村尾。正布谷、前林一声声，看挂笠堆蓑，绿阴圆美。
洞仙歌·前题
作者：吴锡麒
朝代：清
体裁：词

水车星动，放年年田假。林果黄肥压枝亚。喜雷教禁住，龙待分来，斜照里，一阵栽秧鼓打。青青争插好，井字匀排，短骭冲泥駃騠跨。已麦秋过了，寒减陂塘，才吟个、新蝉叶罅。又柳际、披披暗凉多，趁水口风来，白翻䆉稏。
洞仙歌·前题
作者：吴锡麒
朝代：清
体裁：词

汗挥珠颗，觅清阴何地。午倦偷閒枕锄睡。蓦蛙声惊梦，梦醒看天，飞鹭去，点破万峰云翠。冬青花已落，暑雨连番，漉漉微蒸稻香起。渐歇凉时节，袒臂科头，画不尽、村村田戏。定隔陇、儿童踏波回，剩水面嘘晴，一牛浮鼻。
洞仙歌·前题
作者：吴锡麒
朝代：清
体裁：词

浩然风露，望平畴无际。决决微通荻苗水。渐草泥深处，黄穗凉垂，扶蟹起，又是输芒时矣。枣竿歌乍歇，唱贺新凉，酿到岩花暑婪尾。趁败荷酒熟，指点青旗，且掠取、社钱一醉。怕又过、田家小春时，早裂叶风来，碎鸣窗纸。
洞仙歌·前题
作者：吴锡麒
朝代：清
体裁：词

糊窗墐户，怕寒婆来悄。画鼓鼕鼕赛神早。记三家村里，独木桥边，催入学、有个冬烘头脑。收租人已去，喜说丰年，一例公私得完了。便松肪火活，芦絮衾温，凭关住、柴门春小。道不用、开炉忆长安，纵熊白能肥，野菘尤好。
洞仙歌·前题
作者：吴锡麒
朝代：清
体裁：词

蛆浮腊瓮，爱茅茨风味。好句桃符乞题未。道明年饼大，三白先占，倾老瓦，且看天公玉戏。田家离别少，儿女团圞，卖了痴呆更何事。尽丰年乐意，新岁春声，先打彻、细腰鼓里。还折取、黄梅灶觚供，愿司命朝天，乞来利市。
洞仙歌·前题
作者：吴锡麒
朝代：清
体裁：词

贺冬人到，过今年肥节。几度浓阴未成雪。念时光挑菜，忙到腌齑，风景换，冷挂一绳斜日。消寒排九九，谚语分占，绝胜燕支画颜色。但芦帘土锉，絮帽蒲鞋，浑不管、篱吹�篥。更盼取、来朝定暄和，任曝背茅檐，白头扪虱。
洞仙歌·前题
作者：吴锡麒
朝代：清
体裁：词

赛田鼓歇，散村村团社。醉影斜阳乱桑柘。正浴蚕天暖，睇燕风轻，和远水，画出青畴绿野。春分今又过，验到黄姑，浸种还应趁良夜。想差科未动，袯襫晴堆，便鸡犬、也同清暇。定认是、人家住桃源，看隔著桃花，叱牛归也。
洞仙歌·前题
作者：吴锡麒
朝代：清
体裁：词

黄团红皱，映茅檐如画。野老还来豆棚话。听一声孛辘，电脚明边，人去也，闪得流萤星碎。芒鞋侵晓出，草露浓浓，滑澾偏看下田快。正稻花香动，满路蝉鸣，已昨日、早籼先卖。但换了、西风有些寒，笑也学邻家，乱蓑晴晒。
洞仙歌·前题
作者：吴锡麒
朝代：清
体裁：词

黄花无赖，做满城风雨。盼得新晴踏泥去。尚腰镰人早，拾穗童稀，只陇畔、鸟雀喧喧无数。谁家临水次，橘柚参差，霜信寒时薄云护。羡稻堆齐屋，豚栅牛宫，都画向、冷枫红处。邀近局、渔翁定能来，好煮豆炊菱，瓦盆围聚。
洞仙歌·前题
作者：吴锡麒
朝代：清
体裁：词

黄鹂三请，道耕期须早。树上榆钱已吹老。要踏田努力，救麦关心，泥滑滑，谷雨光阴潜到。老农偏解说，农字从辰，忙月工夫莫閒了。趁东风一路，软试芒鞋，都踏遍、荷花紫草。看又是、前汀絮飞飞，定水旱今年，吠蛙占好。
洞仙歌·田家词
作者：吴锡麒
朝代：清
体裁：词

又听啼鸟，唤今番春起。瓦卦曾占紫姑未。早秧歌闹罢，台笠催来，人影聚，聚向烧畬烟里。平林通瞹暧，才过斜晖，远绿微茫逗生意。渐泥融雪泽，沟放冰澌，重数到、田家乐事。但屈指、灯宵最晴明，且莫管流年，几龙治水。
洞仙歌·郭频伽属题春山霾玉图
作者：吴锡麒
朝代：清
体裁：词

明明艳骨，怎催教苔瘗。者样瞢腾甚身世。倚东风、只似笛里梅花，花过处，无奈云荒月碎。孝娥江上路，谁与招魂，隔了盈盈一条水。松柏认西陵、麦饭年年，还销得、禁烟天气。怕又听、萧萧唱秋坟，子夜歌残，白杨风起。
洞仙歌·题醉麻姑
作者：吴锡麒
朝代：清
体裁：词

钧天宴罢，听瑶笙吹送。晕出明霞醉痕重。想肩凭鸟爪，似倦还醒，瞢腾里，一簇银河灯拥。桑田看屡换，笑指蓬莱，仙秫须催唤龙种。身世托壶天，多少丹砂，才点就、糟邱真汞。莫待取、桃花几时开，怕烂却罗裙，蝶飞如梦。
浣溪沙
作者：吴锡麒
朝代：清
体裁：词

说破茫茫梦一埸。不堪微雨正凄凉。黄花影里过重阳。蛩欲啼时偏绪短，雁无题处最情长。偶然触著便思量。
浣溪沙
作者：吴锡麒
朝代：清
体裁：词

隔树新声唤乳鸠。扑帘香絮堕银钩。无人寻梦到江头。结局东风归似客，消魂晚雨冷于秋。落花如画满衫愁。
浣溪沙·东光酬潘厚甫大令仁
作者：吴锡麒
朝代：清
体裁：词

水活才看长荻芦。亭空独鸟下相呼。谁笺禹贡问胡苏。罢敛丁钱閒小吏，渐催亥市起荒墟。知君新试活民书。
浣溪沙·摄山道中
作者：吴锡麒
朝代：清
体裁：词

药草吹香上裌衣。钟声散雨出山迟。六朝云气满松枝。古涧危巢禽入梦，斜阳荒冢鬼吟诗。行人来拜蒋王祠。